				|

		52015PC0155

			Proposta għal REGOLAMENT TAL-PARLAMENT EWROPEW U TAL-KUNSILL dwar il-mekkaniżmu ta' kontra ċ-ċirkomvenzjoni li jipprovdi għal sospensjoni temporanja ta' preferenzi tariffarji tal-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u l-Ġeorġja, min-naħa l-oħra /* COM/2015/0155 final - 2015/0080 (COD) */

			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Ir-raġunijiet għall-proposta u
l-objettivi tagħha
Din il-proposta tikkonċerna
l-inkorporazzjoni fil-liġi tal-Unjoni Ewropea tal-mekkaniżmu ta’
kontra ċ-ċirkomvenzjoni previst fi ftehim ta’ assoċjazzjoni bejn
l-UE u l-Ġeorġja.
Kuntest Ġenerali
Il-Ftehim ta’ Assoċjazzjoni
mal-Ġeorġja jinkludi l-hekk imsejjaħ mekkaniżmu kontra
ċ-ċirkomvenzjoni, li jipprevedi l-possibbiltà li tiġi introdotta
mill-ġdid ir-rata tad-dazju doganali MFN meta l-importazzjonijiet ta’
ċerti prodotti agrikoli mill-Ġeorġja jaqbżu ċertu
limitu mingħajr ġustifikazzjoni xierqa tal-oriġini eżatta
tagħhom.
Regolament ta' implimentazzjoni tal-Parlament
Ewropew u tal-Kunsill huwa neċessarju sabiex jiġi stabbilit fl-ordni
ġuridiku intern tal-UE l-istrument meħtieġ biex ikun jista'
jiġi applikat il-mekkaniżmu speċjali ta' kontra
ċ-ċirkomvenzjoni.
2.           RIŻULTATI
TAL-KONSULTAZZJONIJIET MAL-PARTIJIET INTERESSATI U VALUTAZZJONI TAL-IMPATT
Din il-proposta għal Regolament ta'
implimentazzjoni ġejja direttament mit-test tal-Ftehim innegozjat
mal-Ġeorġja. Għaldaqstant, la hemm bżonn ta' konsultazzjoni
separata mal-partijiet interessati u lanqas ta' stima tal-impatt.
3.           ELEMENTI LEGALI TAL-PROPOSTA
Sommarju tal-azzjoni proposta
Il-proposta mehmuża għal Regolament
tal-Parlament Ewropew u tal-Kunsill tikkostitwixxi l-istrument legali
għall-implimentazzjoni tal-mekkaniżmu ta' kontra
ċ-ċirkomvenzjoni tal-Ftehim diġà konkluż
mal-Ġeorġja.
Bażi legali
L-Artikolu 207(2) tat-Trattat dwar
il-Funzjonament tal-Unjoni Ewropea.
2015/0080 (COD)
Proposta għal
REGOLAMENT TAL-PARLAMENT EWROPEW U
TAL-KUNSILL
dwar il-mekkaniżmu ta' kontra
ċ-ċirkomvenzjoni li jipprovdi għal sospensjoni temporanja ta'
preferenzi tariffarji tal-Ftehim ta’ Assoċjazzjoni bejn l-Unjoni Ewropea u
l-Komunità Ewropea tal-Enerġija Atomika u l-Istati Membri tagħhom,
minn naħa waħda, u l-Ġeorġja, min-naħa l-oħra
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea, u b'mod partikolari l-Artikolu 207(2)
tiegħu,
Wara li kkunsidraw il-proposta
mill-Kummissjoni Ewropea,
Wara t-trażmissjoni tal-abbozz tal-att
leġiżlattiv lill-Parlamenti nazzjonali,
Waqt li jaġixxu skont il-proċedura
ordinarja leġiżlattiva[1],

Billi:
(1)       Fl-10 ta’ Mejju 2010,
il-Kunsill awtorizza lill-Kummissjoni biex tiftaħ negozjati
mal-Ġeorġja għall-konklużjoni ta’ ftehim ġdid bejn
l-Unjoni u l-Ġeorġja.
(2)       Dawk in-negozjati ġew
konklużi u l-Ftehim ta’ Assoċjazzjoni bejn l-Unjoni Ewropea u
l-Komunità Ewropea tal-Enerġija Atomika u l-Istati Membri tagħhom,
minn naħa waħda, u l-Ġeorġja, min-naħa l-oħra[2] (“il-Ftehim”) ġie
ffirmat fis-27 ta’ Ġunju 2014 u ġie applikat
provviżorjament mill-1 ta’ Settembru 2014.
(3)       Huwa meħtieġ li
jiġu stabbiliti l-proċeduri li jiggarantixxu l-applikazzjoni
effettiva tal-mekkaniżmu ta’ kontra ċ-ċirkomvenzjoni
għas-sospensjoni temporanja tal-preferenzi tariffarji mniżżla
f’dan il-Ftehim.
(4)       Għandu jkun hemm
il-possibbiltà li jiġu sospiżi d-dazji doganali preferenzjali
għal perjodu massimu ta’ sitt xhur meta l-importazzjonijiet ta’ ċerti
prodotti agrikoli u prodotti agrikoli pproċessati jilħqu l-volumi ta’
importazzjoni annwali definiti.
(5)       Għal raġunijiet ta'
trasparenza, il-Kummissjoni għandha tippreżenta rapport annwali
lill-Parlament Ewropew u lill-Kunsill dwar l-implimentazzjoni tal-Ftehim u dwar
l-applikazzjoni tal-mekkaniżmu ta' kontra ċ-ċirkomvenzjoni.
(6)       L-implimentazzjoni
tal-mekkaniżmu ta’ kontra ċ-ċirkomvenzjoni għas-sospensjoni
temporanja tal-preferenzi tariffarji stipulati fil-Ftehim teżiġi
kundizzjonijiet uniformi. Sabiex jiġu żgurati kundizzjonijiet
uniformi għall-implimentazzjoni ta' dan ir-Regolament, setgħat
tal-implimentazzjoni għandhom jiġu konferiti fuq il-Kummissjoni. Dawk
is-setgħat ta' implimentazzjoni għandhom jiġu eżerċitati
skont ir-Regolament (UE) Nru 182/2011 tal-Parlament Ewropew u tal-Kunsill[3].
(7)       Il-proċedura
konsultattiva għandha tintuża għall-adozzjoni ta’ atti ta’
implimentazzjoni minħabba li dawk l-atti għandhom jiġu
implimentati malajr ladarba l-limitu rilevanti għall-kategoriji
tal-prodotti mniżżla fl-Anness II-C għall-Ftehim ġie
sodisfat u jkollha impatt tassew perjodu tal-applikazzjoni limitat ħafna.
(8)       Sabiex jiġi evitat
impatt negattiv fuq il-qagħda tas-suq tal-Unjoni bħala riżultat
ta' żieda fl-importazzjonijiet, il-Kummissjoni għandha wkoll tadotta
atti ta' implimentazzjoni applikabbli minnufih, f'każijiet
ġustifikati kif xieraq għas-sospensjoni temporanja tat-tariffi
preferenzjarji skont il-mekkaniżmu ta' kontra ċ-ċirkomvenzjoni
kif ipprovdut fil-Ftehim, jekk raġunijiet imperattivi ta' urġenza
jitolbu li jsir hekk.
ADOTTAW DAN IR-REGOLAMENT:
Artikolu 1
Ambitu u kamp ta' applikazzjoni
1.           Dan ir-Regolament
iniżżel dispożizzjonijiet għall-implimentazzjoni
tal-mekkaniżmu ta' kontra ċ-ċirkomvenzjoni li jipprovdi
għas-sospensjoni temporanja tal-preferenzi tariffarji li hemm fil-Ftehim
ta’ Assoċjazzjoni bejn l-Unjoni Ewropea u l-Komunità Ewropea
tal-Enerġija Atomika u l-Istati Membri tagħhom, minn naħa
waħda, u l-Ġeorġja, min-naħa l-oħra
2.           Dan ir-Regolament japplika
għal prodotti li joriġinaw fil-Ġeorġja.
Artikolu 2
Il-Mekkaniżmu ta' kontra
ċ-ċirkomvenzjoni għal prodotti agrikoli u prodotti agrikoli
pproċessati
1.           Il-volum medju ta'
importazzjonijiet annwali huwa stabbilit għall-prodotti mniżżla
fl-Anness II-C għal dan il-Ftehim, li huma soġġetti
għall-mekkaniżmu ta' kontra ċ-ċirkomvenzjoni stipulat
fl-Artikolu 27 ta’ dan il-Ftehim. Għal raġunijiet imperattivi
debitament ġustifikati ta’ urġenza relatati mal-volum
tal-importazzjonijiet ta’ wieħed jew aktar prodotti li jilħqu l-volum
indikat l-Anness II-C għal dan il-Ftehim fi kwalunkwe sena mill-1 ta’
Jannar, u sakemm ma tkunx irċeviet ġustifikazzjoni valida
mill-Ġeorġja, il-Kummissjoni  tadotta att ta’ implimentazzjoni
immedjatament applikabbli f’konformità mal-proċedura msemmija
fl-Artikolu 4(2) ta’ dan ir-Regolament. Il-Kummissjoni tista’
tiddeċiedi li jew tissospendi temporanjament id-dazju preferenzjali
applikat għall-prodott(i) kkonċernat(i) jew tiddetermina li tali
sospensjoni mhijiex xierqa.
2.           Is-sospensjoni temporanja
tad-dazju preferenzjali  tkun applikabbli għal perjodu massimu ta' sitt
xhur mid-data tal-pubblikazzjoni tad-deċiżjoni biex jiġi
sospiż id-dazju preferenzjali. Qabel ma jiskadi dak il-perjodu ta’ sitt xhur
u fuq raġunijiet ta' urġenza imperattivi ġustifikati kif xieraq
relatati mas-sospensjoni tad-dazji preferenzjali, il-Kummissjoni tista’ tadotta
att ta’ implimentazzjoni immedjatament applikabbli f’konformità
mal-proċedura msemmija fl-Artikolu 4(2) ta’ dan ir-Regolament sabiex
titneħħa s-sospensjoni temporanja tad-dazju preferenzjali jekk tkun
sodisfatta li l-volum tal-kategorija rilevanti ta’ prodotti importati li
jaqbżu l-volum imsemmi fl-Anness II-C għal dan il-Ftehim
jirriżulta minn bidla fil-livell ta’ produzzjoni u l-kapaċità ta’
esportazzjoni tal-Ġeorġja għall-prodott(i) kkonċernat(i).
Artikolu 3
Rapport
1.           Il-Kummissjoni
tippreżenta rapport annwali lill-Parlament Ewropew u lill-Kunsill dwar
l-applikazzjoni, l-implimentazzjoni u l-konfmormità mal-obbligi stabbiliti
fit-Titolu IV tal-Ftehim u ta’ dan ir-Regolament.
2.           Ir-rapport jippreżenta
wkoll ġabra qasira tal-istatistika u tal-evoluzzjoni tal-kummerċ
mal-Ġeorġja.
3.           Il-Parlament Ewropew jista',
fi żmien xahar mill-preżentazzjoni tar-rapport tal-Kummissjoni, jistieden
lill-Kummissjoni għal laqgħa ad hoc tal-kumitat reponsabbli
tiegħu sabiex tippreżenta u tispjega kwalunkwe kwistjoni relatata
mal-implimentazzjoni ta’ dan ir-Regolament.
4.           Mhux aktar tard minn tliet
xhur wara l-preżentazzjoni tar-rapport tagħha lill-Parlament Ewropew
u lill-Kunsill, il-Kummissjoni  tippubblikah.
Artikolu 4
Proċedura ta' kumitat
1.           Il-Kummissjoni  tkun
megħjuna mill-Kumitat għall-Organizzazzjoni Komuni tas-Swieq Agrikoli
stabbilit permezz tal-Artikolu 229(1) tar-Regolament (UE)
Nru 1308/2013 u, fir-rigward ta’ prodotti agrikoli pproċessati,
il-Kummissjoni  tkun assistita minn kumitat dwar il-kwistjonijiet orizzontali
li jirrigwardaw il-kummerċ fil-prodotti agrikoli pproċessati mhux
mniżżla fl-Anness I stabbilit bl-Artikolu 44(1) tar-Regolament
(UE) Nru 510/2014[4].
Dawn il-Kumitati  ikunu kumitati fl-ambitu tat-tifsira tar-Regolament (UE)
Nru 182/2011.
2.           Fejn issir referenza
għal dan il-paragrafu  japplika l-Artikolu 8 tar-Regolament (UE)
Nru 182/2011, flimkien mal-Artikolu 4 tiegħu.
Artikolu 5
Id-dħul fis-seħħ
Dan ir-Regolament  jidħol
fis-seħħ l-għada tal-jum tal-pubblikazzjoni tiegħu f'Il-Ġurnal
Uffiċjali tal-Unjoni Ewropea.
Huwa japplika għal importazzjonijiet
mill-Ġeorġja mid-data ta' applikazzjoni tal-Ftehim.
Dan ir-Regolament  jorbot fl-intier
tiegħu u japplika direttament fl-Istati Membri kollha.
Magħmul fi Brussell,
Għall-Parlament Ewropew                            Għall-Kunsill
Il-President                                                    Il-President

[1]
[2]               Id-Deċiżjoni tal-Kunsill 2014/494/UE
tas-16 ta' Ġunju 2014 dwar l-iffirmar, f'isem l-Unjoni Ewropea, u
l-applikazzjoni provviżorja tal-Ftehim ta' Assoċjazzjoni bejn
l-Unjoni Ewropea u l-Komunità Ewropea tal-Enerġija Atomika u l-Istati
Membri tagħhom, min-naħa l-waħda, u l-Ġeorġja,
min-naħa l-oħra (ĠU L 261, 30.8.2014, p. 4).
[3]               Ir-Regolament (UE) Nru 182/2011 tal-Parlament
Ewropew u tal-Kunsill tas-16 ta' Frar 2011 li jistabbilixxi r-regoli u
l-prinċipji ġenerali dwar il-modalitajiet ta' kontroll mill-Istati
Membri tal-eżerċizzju mill-Kummissjoni tas-setgħat ta'
implimentazzjoni (ĠU L 55, 28.2.2011, p 13).
[4]               Ir-Regolament (UE) Nru 510/2014 tal-Parlament
Ewropew u tal-Kunsill tas-16 ta’ April 2014 li jistabbilixxi
l-arranġamenti kummerċjali applikabbli għal ċerti prodotti
li jirriżultaw mill-ipproċessar tal-prodotti agrikoli u jħassar
r-Regolamenti tal-Kunsill (KE) Nru 1216/2009 u (KE) Nru 614/2009
(ĠU L 150, 20.5.2014, p. 1).


|

52010PC0375

Proposta għal REGOLAMENT TAL-PARLAMENT EWROPEW U TAL-KUNSILL li jemenda d-Direttiva 2001/18/KE fir-rigward tal-possibbiltà għall-Istati Membri li jirrestrinġu jew jipprojbixxu l-kultivazzjoni tal-OMĠ fit-territorju tagħhom  /* KUMM/2010/0375 finali - COD 2010/0208 */

	[pic] | IL-KUMMISSJONI EWROPEA |Brussel 13.7.2010KUMM(2010) 375 finali2010/0208 (COD)Proposta għalREGOLAMENT TAL-PARLAMENT EWROPEW U TAL-KUNSILLli jemenda d-Direttiva 2001/18/KE fir-rigward tal-possibbiltà għall-Istati Membri li jirrestrinġu jew jipprojbixxu l-kultivazzjoni tal-OMĠ fit-territorju tagħhom{ KUMM(2010) 380 finali}MEMORANDUM TA’ SPJEGAZZJONI1. Kuntest tal-propostaL-Unjoni Ewropea (UE) adottat qafas legali komprensiv għall-awtorizzazzjoni ta' prodotti li jikkonsistu minn jew ġejjin minn Organiżmi Modifikati Ġenetikament (OMĠ). Il-proċedura tal-awtorizzazzjoni tkopri l-użu tal-OMĠ għal skopijiet ta' ikel u għalf, l-ipproċessar industrijali u l-kultivazzjoni, u l-prodotti derivati minnhom għall-użu fl-ikel u l-għalf.Is-sistema tal-awtorizzazzjoni tal-Unjoni Ewropea hi mmirata li tevita effetti negattivi ta' OMĠ fuq is-saħħa tal-bniedem u tal-annimali u l-ambjent filwaqt li tistabbilixxi suq intern għal dawn il-prodotti. Żewġ biċċiet leġiżlazzjoni, jiġifieri d-Direttiva 2001/18/EC dwar ir-rilaxx intenzjonat fl-ambjent ta' organiżmi modifikati ġenetikament[1] u r-Regolament (KE) Nru 1829/2003 dwar ikel u għalfmodifikat ġenetikament[2] , jipprovdu għall-awtorizzazzjoni qabel it-tqegħid fis-suq ta' OMĠ. It-tnejn li huma jistabbilixxu standards ibbażati fuq ix-xjenza għall-valutazzjoni tar-riskji potenzjali għas-saħħa tal-bniedem, għas-saħħa tal-annimali u l-ambjent kif ukoll ir-rekwiżiti tal-ittikkettjar. Barra minn dan, ir-Regolament (KE) Nru 1830/2003[3] jistipula regoli dwar it-traċċabilità u l-ittikkettjar ta' organiżmi modifikati ġenetikament u t-traċċabilità ta' ikel u għalf manifatturati minn organiżmi modifikati ġenetikament.Il-Konklużjonijiet tal-Kunsill ta' Diċembru 2008 qiesu l-qafas leġiżlattiv eżistenti dwar OMĠ bħala komprensiv u enfasizzaw il-ħtieġa biex id-dispożizzjonijiet eżistenti jiġu implimentati aħjar, notevolment fir-rigward tal-kultivazzjoni. Dan innota wkoll in-neċessità li l-applikazzjonijiet ikomplu jiġu pproċessati mingħajr dewmien żejjed. F'Marzu 2009, il-Kunsill rrifjuta l-proposti tal-Kummissjoni li jitolbu lill-Awstrija u l-Ungerija biex iħassru l-miżuri ta' salvagwardja nazzjonali tagħhom, għaliex skont l-Awtorità Ewropea dwar is-Sigurtà fl-Ikel (EFSA) dawn ma kellhomx l-appoġġ xjentifiku meħtieġ skont il-leġiżlazzjoni tal-UE. Sussegwentement, grupp ta' 13-il Stat Membru[4] sejjaħ lill-Kummissjoni biex tħejji proposti biex tagħti l-libertà lill-Istati Membri li jiddeċiedu dwar il-kultivazzjoni tal-OMĠ[5].F'Settembru 2009 l-linji gwida politiċi għall-Kummissjoni l-ġdida stipulati mill-President Barroso għamlu referenza għall-prinċipju tas-sussidjarjetà fil-parti tal-OMĠ bħala eżempju fejn il-bilanċ jista' mhux dejjem ikun tajjeb bejn qafas tal-UE u l-ħtieġa li titqies id-diversità f'UE ta' 27 Stat Membru. Skont dawn il-linji gwida, għandu jkun possibbli li wieħed jikkombina sistema ta' awtorizzazzjoni tal-Unjoni Ewropea għall-OMĠ, ibbażata fuq ix-xjenza, mal-libertà għall-Istati Membri li jiddeċiedu jekk jixtiqux jikkultivaw uċuħ tar-raba' MĠ fuq it-territorju tagħhom jew le.Ir-Regolament propost jimmira li jimplimenta dawn il-linji gwida billi jipprovdi bażi legali fil-qafas legali tal-UE dwar l-OMĠ biex tawtorizza lill-Istati Membri jirrestrinġu jew jipprojbixxu l-kultivazzjoni tal-OMĠ li kienu awtorizzati fil-livell tal-UE fit-territorji kollha jew parti minnhom. Dawk il-projbizzjonijiet jew ir-restrizzjonijiet għandhom ikunu bbażati fuq raġunijiet li mhumiex dawk koperti mill-valutazzjoni tar-riskju fuq l-ambjent u s-saħħa tas-sistema tal-awtorizzazzjoni tal-UE.2. L-għażla ppreferuta u l-valutazzjoni tal-impatti tagħha2.1. Raġunijiet għall-modifika tal-qafas leġiżlattiv tal-UE mqabbla ma' għażliet oħraA. Il-qafas leġiżlattiv attwali ma jindirizzax għal kollox il-ħtieġa li tingħata aktar libertà lill-Istati Membri dwar il-kultivazzjoni tal-OMĠ, minħabba li din ma tagħtihomx biżżejjed flessibbiltà biex jiddeċiedu dwar il-kultivazzjoni tal-OMĠ wara li dawn ikunu ġew awtorizzati fil-livell tal-UE.It-tibdil tar-Rakkomandazzjoni għall-koeżistenza[6] minn Rakkomandazzjoni dwar linji gwida għall-iżvilupp ta' miżuri nazzjonali biex tiġi evitata l-preżenza mhux intenzjonata ta' OMĠ f'uċuħ tar-raba' konvenzjonali u organiċi jikkomplementa l-passi lejn l-għarfien tal-ħtieġa tal-Istati Membri għall-flessibbiltà biex iqisu l-kundizzjonijiet partikolari tal-agrikoltura fit-territorju tagħhom. Madankollu, l-ambitu tar-Rakkomandazzjoni l-ġdida, li jirrifletti l-Artikolu 26a tad-Direttiva 2001/18/KE[7], jista' jirreferi biss għal miżuri mmirati biex tiġi evitata l-preżenza mhux intenzjonata ta' OMĠ f'uċuħ tar-raba' oħra, u dawn joffru inqas marġini għall-Istati Membri biex jiddeċiedu milli kieku b'emenda legali komprensiva.Uħud mill-elementi ulterjuri marbuta mal-qafas tal-UE ta' awtorizzazzjonijiet tal-OMĠ jistgħu jagħtu lok għall-konsiderazzjoni ta' kundizzjonijiet speċifiċi ta' kultivazzjoni fl-Istati Membri. Dawn jistgħu jkunu (i) il-konsiderazzjoni ta' aspetti reġjonali skont il-valutazzjoni tar-riskju u l-kundizzjonijiet ta' awtorizzazzjonijiet jew (ii) il-konsiderazzjoni ta' fatturi leġittimi oħra skont ir-Regolament. Madankollu dawn l-għażliet ikollhom impatt biss fuq il-mod li fih jiġu adottati l-awtorizzazzjonijiet fil-livell tal-UE. Barra minn dan, il-qafas li fih dawn l-elementi jistgħu jiġu applikati jidher restrittiv wisq. Għaldaqstant, dawn ma jissodisfawx il-kunċett ċentrali li jippermetti lill-Istati Membri biex jiddeċiedu dwar il-kultivazzjoni tal-OMĠ filwaqt li jqisu l-kundizzjonijiet speċifiċi tagħhom.Il-fatt li l-Istati Membri bħalissa m'għandhomx marġini ta' apprezzament dwar il-kultivazzjoni tal-OMĠ awtorizzati wassal biex l-Istati Membri f'diversi każijiet jivvotaw abbażi ta' raġunijiet mhux xjentifiċi. Uħud minnhom użaw ukoll il-klawżoli ta' salvagwardja disponibbli, jew użaw il-proċeduri ta' notifika speċjali tat-Trattat skont is-suq intern, bħala modi biex jipprojbixxu l-kultivazzjoni tal-OMĠ f'livell nazzjonali.B. Għaldaqstant, emenda lill-qafas leġiżlattiv eżistenti tal-UE tkun neċessarja biex tiffaċilita t-teħid ta' deċiżjonijiet u tqis il-fatturi rilevanti kollha. Huwa mistenni wkoll li jitnaqqas ir-rikors tal-Istati Membri għall-miżuri ta' salvagwardja, li skont il-leġiżlazzjoni jridu jkunu bbażati biss fuq evidenza xjentifika ġdida jew addizzjonali fir-rigward tas-sikurezza tas-saħħa u l-ambjent tal-OMĠ. Dan inaqqas il-piżijiet istituzzjonali fuq il-Kummissjoni kif ukoll fuq l-EFSA. Barra minn dan, l-Istati Membri ma jibqgħux jużaw il-proċedura tal-Artikolu 114(5) tat-Trattat dwar il-Funzjonament tal-Unjoni Ewropea (TFUE) sabiex jipprojbixxu jew jirrestrinġu l-kultivazzjoni tal-OMĠ fit-territorji tagħhom abbażi tal-kunsiderazzjonijiet għajr il-ħarsien tas-saħħa u tal-ambjent. Barra minn dan, l-emenda proposta hi mistennija li tipprovdi ċertezza legali għall-Istati Membri li jixtiequ jirrestrinġu jew jipprojbixxu l-kultivazzjoni tal-OMĠ. Finalment, din se toffri aktar ċarezza lill-partijiet interessati affettwati (pereżempju bdiewa tal-OMĠ, bdiewa organiċi, bdiewa konvenzjonali, produtturi/esportaturi/importaturi taż-żrieragħ, dawk li jrabbu l-annimali, proċessuri u konsumaturi tal-għalf u kumpaniji bioteknoloġiċi,) dwar il-kultivazzjoni tal-OMĠ fl-UE u aktarx li se żżid il-previdibbiltà tal-proċess tat-teħid ta' deċiżjonijiet.2.2. Impatti ekonomiċi, soċjali u ambjentali tal-propostaS'issa l-kultivazzjoni tal-OMĠ fl-UE kienet limitata ħafna. Għaldaqstant, huwa diffiċli li ssir kwantifikazzjoni preċiża ex ante tal-impatti ekonomiċi, soċjali u ambjentali possibbli f'każ li l-Istati Membri jkollhom permess li jiddeċiedu li jipprojbixxu/jirrestrinġu l-kultivazzjoni.2.2.1. Impatti ekonomiċiIl-proposta ma taffettwax il-proċess tal-awtorizzazzjoni tal-UE għall-OMĠ u l-Kummissjoni se tkompli tipproċessa l-applikazzjonijiet għall-kultivazzjoni f'konformità mar-regoli eżistenti. Għaldaqstant, il-proposta mhux se jkollha impatti diretti għall-applikanti. Din tikkonċerna 17-il applikazzjoni li bħalissa jinsabu pendenti għall-awtorizzazzjoni jew għall-awtorizzazzjoni mill-ġdid (l-aktar il-qamħirrum)[8].A. Kontinwazzjoni ta' tendenzi eżistenti – Produzzjoni ta' uċuħ tar-raba' u żerriegħa MĠ fl-UEAbbażi tal-esperjenza limitata kurrenti tal-kultivazzjoni fl-UE, huwa mistenni li l-produzzjoni taż-żrieragħ MĠ u l-kultivazzjoni tal-OMĠ fl-UE se ssir l-aktar fl-Istati Membri li diġà esperjenzaw il-kultivazzjoni fit-territorji tagħhom. Il-pass li tista' tipproċedi bih il-kultivazzjoni tal-OMĠ fl-UE b'mod ġenerali diġà ma kienx ċar f'xenarji differenti stabbiliti fuq il-bażi tal-qafas leġiżlattiv eżistenti[9]. L-adozzjoni tal-bdiewa se tkun ir-riżultat ta' għażla ta' kompromess bejn, minn naħa waħda, żieda mistennija fil-produttività jew opportunitajiet tas-suq u, min-naħa l-oħra, restrizzjonijiet possibbli bħal prezzijiet ogħla għal żrieragħ MĠ, primjum għal prodotti mhux MĠ, il-possibbiltà li ma jiġux aċċettati mis-suq[10] u l-ispiża tal-miżuri nazzjonali ta' koeżistenza u ta' responsabbiltà. Il-ġestjoni tas-segregazzjoni se tkun aktar impenjattiva f'reġjuni fejn il-produzzjoni taż-żerriegħa konvenzjonali tikkoinċidi ma' tal-produzzjoni kbira taż-żerriegħa MĠ jew uċuħ tar-raba' MĠ.B. It-tqegħid fis-suq taż-żrieragħ MĠDin il-proposta tikkonċerna l-libertà tal-Istati Membri li jipprojbixxu/jirrestrinġu l-att ta' kultivazzjoni ta' varjetajiet MĠ biss, iżda mhux is-suq ħieles ta' żrieragħ MĠ awtorizzati mal-UE kollha jew l-importazzjonijiet ta' dawn iż-żrieragħ minn pajjiżi terzi meta dawn ikunu ġew awtorizzati fil-livell tal-UE.C. Effetti fuq tipi oħra ta' produzzjoni u operaturi/utenti downstreamFir-rigward ta' tipi oħra ta' produzzjoni, il-possibbiltà li jiġu esklużi OMĠ minn żoni speċifiċi u t-tqassim fi gruppi ta' katini differenti ta' produzzjoni jistgħu jkunu ta' benefiċċju għall-operaturi u l-konsumaturi ta' prodotti organiċi jew konvenzjonali u jnaqqsu l-ispejjeż tas-segregazzjoni. Huwa diffiċli biex jiġi vvalutat l-effett fuq il-prezzijiet finali tal-konsumatur. Madankollu huwa mistenni li se tiżdied l-għażla tal-konsumaturi u l-operaturi bejn tliet tipi differenti ta' prodotti - organiċi, konvenzjonali u prodotti MĠ.D. Effetti fuq l-ispejjeż amministrattiviDin l-għażla hi mistennija li tnaqqas l-għadd ta' miżuri ta' salvagwardja nazzjonali, u għaldaqstant tnaqqas il-piż amministrattiv għall-Istati Membri, l-EFSA jew il-Kummissjoni u l-proċeduri marbuta magħhom. Min-naħa l-oħra, din tista' żżid l-ispejjeż amministrattivi għall-Istati Membri fl-isforzi tagħhom biex jinfurzaw ir-restrizzjonijiet jew il-projbizzjonijiet potenzjali tal-kultivazzjoni OMĠ. Fis-sitwazzjoni kurrenti, fl-Istati Membri, fejn issir il-kultivazzjoni, se jkunu meħtieġa riżorsi għal spezzjonijiet, kontrolli u monitoraġġ, speċjalment fil-livell tal-għelieqi, biex jiżguraw li r-rekwiżiti wara t-tqegħid fis-suq jiġu implimentati kif xieraq.2.2.2. L-impatti soċjaliMinħabba li l-wiċċ tal-kultivazzjoni b'mod ġenerali mhux mistenni li jinbidel fil-proposta kurrenti, huwa mistenni li l-proposta ma jkollha ebda impatt sinifikanti fuq l-impjiegi.Minħabba l-approċċ aktar nazzjonali jew reġjonali lejn il-kultivazzjoni tal-OMĠ, huwa mistenni wkoll li jiżdied il-livell tal-involviment pubbliku fit-teħid tad-deċiżjonijiet nazzjonali u reġjonali u l-Istati Membri se jallokaw aktar riżorsi u ħin biex jinvolvu l-pubbliku tagħhom fir-rigward tad-deċiżjonijiet tagħhom. Aspetti soċjali, ekonomiċi u etiċi huma mistennija li jiġu diskussi u dawn jipprovdu l-pjattaforma għad-deċiżjonijiet rispettivi fil-livell nazzjonali, reġjonali jew lokali.2.2.3. Impatti ambjentaliIr-riskji potenzjali għas-saħħa u l-ambjent ta' kull OMĠ se jkomplu jiġu vvalutati mill-EFSA fil-livell tal-UE u fuq bażi ta' każ b'każ. L-EFSA se tadotta l-opinjonijiet rispettivi wara li tqis il-kontribuzzjonijiet xjentifiċi tal-awtoritajiet kompetenti nazzjonali, speċjalment fir-rigward tal-aspetti reġjonali.Fis-sitwazzjoni kurrenti, fiż-żoni fejn se ssir il-kultivazzjoni OMĠ, jistgħu jkunu meħtieġa ġestjoni tar-riskju u monitoraġġ tal-effetti ambjentali potenzjali abbażi tal-valutazzjonijiet tar-riskju rispettivi. Dan jista' jeħtieġ l-involviment attiv tal-awtoritajiet nazzjonali/reġjonali u netwerks oħra (pereżempju bdiewa jew xjentisti) biex jipprovdu l-aktar riżultati effettivi possibbli.2.3. KonklużjoniIl-Kummissjoni tqis li l-emenda tal-leġiżlazzjoni hi neċessarja biex ikun hemm bilanċ tajjeb bejn iż-żamma tas-sistema tal-UE ta' awtorizzazzjonijiet ibbażati fuq il-valutazzjoni xjentifika tar-riskji fuq is-saħħa u l-ambjent u l-ħtieġa biex tingħata l-libertà lill-Istati Membri biex jindirizzaw aspetti speċifiċi nazzjonali jew lokali li jirriżultaw mill-kultivazzjoni tal-OMĠ. Dan l-approċċ, filwaqt li jippreserva s-sistema tal-awtorizzazzjoni tal-UE tal-OMĠ kif ukoll iċ-ċirkolazzjoni u l-importazzjoni ħielsa ta' ikel, għalf u żrieragħ MĠ, hu mistenni li jindirizza d-domandi ta' diversi Stati Membri u li jirċievi l-appoġġ pubbliku. Huwa stmat ukoll li l-benefiċċji potenzjali ekonomiċi u soċjali ta' din il-proposta aktarx jegħlbu l-iżvantaġġi potenzjali.L-Istati Membri jistgħu jkunu f'pożizzjoni aħjar biex iwettqu l-valutazzjonijiet ta' impatt tagħhom stess biex jiġġustifikaw id-deċiżjonijiet tagħhom dwar il-kultivazzjoni tal-OMĠ fit-territorji tagħhom f'livelli nazzjonali/reġjonali/lokali.3. Elementi legali tal-proposta3.1. Kontenut tal-propostaIl-proposta temenda d-Direttiva 2001/18/KE billi tintroduċi Artikolu ġdid li jippermetti lill-Istati Membri li jirrestrinġu jew jipprojbixxu l-kultivazzjoni ta' OMĠ awtorizzati fit-territorji kollha tagħhom jew f'partijiet minnhom għal raġunijiet għajr dawk koperti mill-valutazzjoni tar-riskju ambjentali skont is-sistema tal-awtorizzazzjoni tal-UE u dawk relatati mal-prevenzjoni tal-preżenza mhux intenzjonata ta' OMĠ fi prodotti oħra.Din l-emenda se tapplika għal OMĠ awtorizzati għall-kultivazzjoni skont id-Direttiva 2001/18/KE jew ir-Regolament (KE) Nru 1829/2003 li jkopri wkoll applikazzjonijiet għall-kultivazzjoni jekk dawn jikkonċernaw l-OMĠ li huma maħsuba bħala materji primi għall-produzzjoni ulterjuri tal-ikel u l-għalf. Din se tapplika b'mod indaqs għall-kultivazzjoni tal-varjetajiet kollha ta' materjal riproduttiv taż-żrieragħ u l-pjanti mqiegħed fis-suq skont il-leġiżlazzjoni rilevanti tal-UE[11].Il-libertà li se jiksbu l-Istati Membri se tikkonċerna biss l-att tal-kultivazzjoni tal-OMĠ, iżda mhux it-tqegħid fis-suq u l-importazzjoni ta' żrieragħ MĠ awtorizzati li jridu jkomplu mingħajr xkiel fil-qafas tas-suq intern u l-obbligi internazzjonali rispettivi tal-Unjoni. Il-proposta tistipula żewġ serji ta' kundizzjonijiet li fihom l-Istati Membri jistgħu jieħdu l-miżuri:1. Minħabba li l-valutazzjoni tas-sikurezza tal-OMĠ għas-saħħa tal-bniedem/tal-annimali u l-ambjent issir fil-livell tal-UE, l-Istati Membri għandhom il-possibbiltà taħt il-qafas legali eżistenti li jużaw il-proċeduri speċjali tal-klawżola ta' salvagwardja tad-Direttiva 2001/18/KE (l-Artikolu 23) jew il-miżura ta' emerġenza tar-Regolament (KE) Nru 1829/2003 (l-Artikolu 34) fil-każ li jkollhom raġunijiet serji biex iqisu li l-prodott awtorizzat aktarx se jikkostitwixxi riskju serju għas-saħħa u l-ambjent. Konsegwentement, il-proposta tistipula li l-Istati Membri ma jistgħux jużaq il-ħarsien tas-saħħa u l-ambjent bħala raġuni biex jiġġustifikaw il-projbizzjoni nazzjonali tal-OMĠ barra dawn il-proċeduri speċjali. Din il-kundizzjoni timmira li tippreserva s-sistema ta' awtorizzazzjoni bbażata fuq ix-xjenza stipulata fil-leġiżlazzjoni tal-UE.2. L-Istati Membri għalhekk jistgħu jużaw raġunijiet (għajr dawk koperti mill-valutazzjoni tar-riskju ambjentali skont is-sistema tal-awtorizzazzjoni tal-UE) biex jirrestrinġu jew jipprojbixxu l-kultivazzjoni tal-OMĠ fit-territorji tagħhom. Il-miżuri li ttieħdu mill-Istati Membri għandhom ikunu konformi mat-Trattat tal-Unjoni Ewropea (TUE) u t-Trattat dwar il-Funzjonament tal-Unjoni Ewropea (TFUE), b'mod partikolari fir-rigward tal-prinċipju ta' nuqqas ta' diskriminazzjoni bejn il-prodotti nazzjonali u dawk mhux nazzjonali u d-dispożizzjonijiet dwar ir-restrizzjonijiet kwantitattivi tal-kummerċ bejn l-Istati Membri (l-Artikoli 34 u 36 tat-TFUE). Dawn finalment għandhom ikunu konsistenti mal-obbligi internazzjonali tal-UE, u b'mod partikolari ma dawk stabbiliti taħt l-Organizzazzjoni Dinjija tal-Kummerċ (WTO).3.2. L-Għażla tal-istrumentIl-proposta hija fil-forma ta' Regolament, anki jekk temenda Direttiva.Ir-raġuni ta' din l-għażla hi li l-proposta għandha applikazzjoni ġenerali, għandha torbot fl-intier tagħha u tapplika direttament fl-Istati Membri kollha. Barra minn dan, din ma fiha sostanzjalment ebda dispożizzjoni li teħtieġ it-traspożizzjoni minħabba li din tipprovdi biss bażi legali lill-Istati Membri biex jadottaw il-miżuri.3.3. Il-prinċipji tas-sussidjarjetà u l-proporzjonalità3.3.1. Konformità tal-proposta mal-prinċipju tas-sussidjarjetà.Skont l-Artikolu 5(3) TUE, taħt il-prinċipju tas-sussidjarjetà, fl-oqsma li ma jaqgħux fil-kompetenza esklussiva tagħha, l-Unjoni għandha taġixxi biss jekk u safejn l-objettivi tal-azzjoni proposta ma jkunux jistgħu jinkisbu biżżejjed mill-Istati Membri, kemm fil-livell ċentrali jew fil-livell reġjonali u lokali, iżda, minħabba l-iskala tal-effetti tal-azzjoni proposta, jistgħu jinkisbu aħjar fil-livell tal-Unjoni.Skont l-Artikolu 2(2) tat-TFUE, meta t-Trattati jagħtu lill-Unjoni kompetenza kondiviża mal-Istati Membri f'qasam speċifiku, l-Unjoni u l-Istati Membri jistgħu jilleġiżlaw u jadottaw atti legalment vinkolanti f'dak il-qasam. Skont l-aħħar sentenza ta' din id-dispożizzjoni, l-Istati Membri għandhom jerġgħu jeżerċitaw il-kompetenza tagħhom sal-punt li l-Unjoni tiddeċiedi li twaqqaf il-kompetenza tagħha.Il-qafas legali kurrenti tal-UE jarmonizza għal kollox il-kultivazzjoni tal-OMĠ. Għaldaqstant, l-Istati Membri huma permessi li jadottaw il-miżuri raġunati li jirrestrinġu jew jipprojbixxu l-kultivazzjoni tal-OMĠ biss fil-kundizzjonijiet stipulati f'dak il-qafas legali (essenzjalment il-klawżoli ta' salvagwardja u d-dispożizzjonijiet ta' miżuri ta' emerġenza meta jiġi identifikat riskju serju għas-saħħa u għall-ambjent, u l-Artikolu 26a tad-Direttiva 2001/18/KE biex tiġi evitata l-preżenza ta' OMĠ awtorizzati fi prodotti oħra).Madankollu l-esperjenza wriet li l-kultivazzjoni tal-OMĠ hi kwistjoni li hi indirizzata b'mod aktar sistematiku mill-Istati Membri, f'livell ċentrali jew f'livell reġjonali u lokali. Din hi marbuta mill-qrib mal-użu tal-art u mar-rekwiżiti tal-istrutturi agrikoli lokali, il-katini ta' produzzjoni separati u l-ħtiġijiet tal-konsumaturi. Għall-kuntrarju tal-valutazzjoni tas-sigurtà tal-OMĠ, li l-prinċipji tagħha huma komuni madwar l-UE, jew għal kwistjonijiet relatati mal-importazzjonijiet u t-tqegħid fis-suq tal-OMĠ, li għandhom jibqgħu regolati fil-livell tal-UE, il-kultivazzjoni tal-OMĠ ġiet rikonoxxuta bħala kwistjoni b'dimensjoni lokali/reġjonali qawwija. Fihom innifishom, il-livelli nazzjonali, reġjonali u lokali tat-teħid tad-deċiżjonijiet huma meqjusa bħala l-aktar oqfsa xierqa biex jindirizzaw il-partikolaritajiet marbuta mal-kultivazzjoni tal-OMĠ.F'konformità mal-prinċipju tas-sussidjarjetà u bl-applikazzjoni tal-Artikolu 5(3) l-aħħar sentenza tat-TUE, l-Istati Membri għandhom għalhekk ikunu intitolati li jkollhom il-possibbiltà li jadottaw regoli li jikkonċernaw il-kultivazzjoni tal-OMĠ fit-territorji tagħhom wara li l-OMĠ jitqiegħdu legalment fis-suq tal-UE, sakemm dawn il-miżuri ma jaffettwawx it-tqegħid fis-suq u l-importazzjoni tagħhom u jkunu konformi mat-Trattati u mal-impenji internazzjonali tal-UE, u b'mod partikolari mal-obbligi taħt l-Organizzazzjoni Dinjija tal-Kummerċ (WTO).3.3.2. Konformità tal-proposta mal-prinċipju tal-proporzjonalità.Skont l-Artikolu 5(4) TEU, taħt il-prinċipju tal-proporzjonalità, il-kontenut u l-forma tal-azzjoni tal-Unjoni m'għandhomx jeċċedu dak li jkun meħtieġ sabiex jinkisbu l-objettivi tat-Trattati.Il-kontenut tal-azzjoni tal-Unjoni fil-proposta huwa limitat sabiex jippermetti lill-Istati Membri li jadottaw miżuri motivati dwar il-kultivazzjoni tal-OMĠ. Fi ħdan il-limiti previsti mill-proposta (jiġifieri li l-miżuri nazzjonali meħuda mill-Istati Membri ma għandhomx ikunu bbażati fuq ir-raġunijiet koperti mill-valutazzjoni tar-riskju għall-ambjent skont l-awtorizzazzjoni tal-UE u għandhom jirrispettaw it-Trattati u l-obbligi internazzjonali relevanti) dan ma għandux ifixkel lill-UE milli tilħaq l-oġġettivi tat-Trattati. Il-miżuri adottati mill-Istati Membri jistgħu jirreferu għall-kultivazzjoni tal-OMĠ biss u mhux għaċ-ċirkolazzjoni ħielsa u l-importazzjoni ta' żrieragħ u materjal riproduttiv tal-pjanti modifikati ġenetikament, bħala prodotti jew fi prodotti oħrajn, u l-prodotti tal-ħsad tagħhom.Barra minn hekk, huwa mistenni li ma jkunx hemm spejjeż addizzjonali għall-partijiet interessati involuti (bħal kumpaniji bioteknoloġiċi jew bdiewa) u l-konsumaturi meta mqabbla mas-sitwazzjoni kurrenti. Uħud mill-Istati Membri jista' jkollhom bżonn jallokaw ftit aktar riżorsi amministrattivi biex jindirizzaw ħtiġijiet li potenzjalment jiżdiedu għall-spezzjonijiet u l-kontrolli. madankollu, dawn l-ispejjeż mhumiex mistennija li jkunu eċċessivi jew mhux ġustifikati. L-impatti ekonomiċi, soċjali u ambjentali ulterjuri indikati hawn fuq juru li mhux se jkun hemm piżijiet, spejjeż jew żvantaġġi eċċessivi fuq l-operaturi, il-konsumaturi jew kwalunkwe parti oħra meta mqabbla mas-sitwazzjoni kurrenti.4. Implikazzjonijiet baġitarjiDin il-proposta għal Regolament tal-Kunsill u tal-Parlament Ewropew ma għandhiex implikazzjonijiet finanzjarji fuq il-baġit tal-Unjoni.Din il-proposta mhux se jkollha impatt differenti fuq l-impriżi żgħar jew medji mill-impatt tas-sitwazzjoni kurrenti.2010/0208 (COD)Proposta għalREGOLAMENT TAL-PARLAMENT EWROPEW U TAL-KUNSILLli jemenda d-Direttiva 2001/18/KE fir-rigward tal-possibbiltà għall-Istati Membri li jirrestrinġu jew jipprojbixxu l-kultivazzjoni tal-OMĠ fit-territorju tagħhom(Test b'rilevanza għaż-ŻEE)Il-PARLAMENT EWROPEW U L-KUNSILL TAL-UNJONI EWROPEA,Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 114 […] tiegħu,Wara li kkunsidraw il-proposta mill-Kummissjoni Ewropea,Wara li kkunsidraw l-opinjoni tal-Kumitat Ekonomiku u Soċjali Ewropew[12],Wara li kkunsidraw l-opinjoni tal-Kumitat tar-Reġjuni[13],Wara li ġiet trażmessa l-proposta lill-Parlamenti nazzjonali,Skont il-proċedura leġiżlattiva ordinarja[14],Billi:(1) Id-Direttiva 2001/18/KE tal-Parlament Ewropew u tal-Kunsill tat-12 ta' Marzu 2001 dwar ir-rilaxx intenzjonat fl-ambjent ta' organiżmi modifikati ġenetikament u li tħassar id-Direttiva tal-Kunsill 90/220/KEE[15] u r-Regolament (KE) Nru 1829/2003 tal-Parlament Ewropew u tal-Kunsill tat-22 ta' Settembru 2003 dwar ikel u għalf modifikat ġenetikament[16], jistabbilixxu qafas legali komprensiv għall-awtorizzazzjoni ta' organiżmi modifikati ġenetikament (OMĠ), li hu applikabbli għal kollox għall-OMĠ li jintużaw għal skopijiet ta' kultivazzjoni madwar l-UE bħala żrieragħ jew materjal riproduttiv ieħor tal-pjanti (minn hawn 'il quddiem OMĠ għall-kultivazzjoni').(2) Skont dan is-sett ta' leġiżlazzjoni, l-OMĠ għall-kultivazzjoni għandha ssirilhom valutazzjoni tar-riskju individwali qabel ma jiġu awtorizzati biex jitqiegħdu fis-suq tal-Unjoni. L-għan ta' din il-proċedura ta' awtorizzazzjoni hu li jiżgura livell għoli ta' ħarsien tal-ħajja u s-saħħa tal-bniedem, is-saħħa u l-benessri tal-annimali, l-ambjent u l-interessi tal-konsumatur, filwaqt li jiżgura l-funzjonament effettiv tas-suq intern.(3) Barra mill-awtorizzazzjoni għat-tqegħid fis-suq, jeħtieġ li l-varjetajiet modifikati ġenetikament jikkonformaw mar-rekwiżiti tal-leġiżlazzjoni tal-UE dwar it-tqegħid fis-suq ta' żrieragħ u materjal riproduttiv tal-pjanti, kif stipulat b'mod partikolari fid-Direttiva tal-Kunsill 66/401/KEE tal-14 ta' Ġunju 1966 dwar it-tqegħid fis-suq ta' żerriegħa ta' pjanti tal-għalf[17], id-Direttiva tal-Kunsill 66/402/KEE tal-14 ta' Ġunju 1966 dwar il-marketing taż-żerriegħa tal-ġwież, id-Direttiva tal-Kunsill 2002/53/KE tat-13 ta' Ġunju 2002 dwar il-varjetajiet komuni ta’ katalgi ta’ speċi ta’ pjanti agrikoli[18], id-Direttiva tal-Kunsill 2002/54/KE tat-13 ta' Ġunju 2002 dwar il-bejgħ fis-suq ta’ żerriegħa tal-pitravi[19], id-Direttiva tal-Kunsill 2002/55/KE tat-13 ta' Ġunju 2002 dwar it-tqegħid fis-suq ta’ żrieragħ tal-ħxejjex[20], id-Direttiva tal-Kunsill 2002/56/KE tat-13 ta' Ġunju 2002 dwar il-bejgħ fis-suq tal-patata taż-żerriegħa[21], id-Direttiva tal-Kunsill 2002/57/KE tat-13 ta' Ġunju 2002 fuq il-marketing taż-żerriegħa ta’ pjanti taż-żejt u tal-fibra[22], id-Direttiva tal-Kunsill 68/193/KEE tad-9 ta' April 1968 dwar il-marketing ta’ materjal għall-propagazzjoni veġetattiva tad-dielja[23], id-Direttiva tal-Kunsill 98/56/KE tal-20 ta' Lulju 1998 dwar il-marketing tal-materjali tal-propagazzjoni tal-pjanti ornamentali[24], id-Direttiva tal-Kunsill 99/105/KE tat-22 ta' Diċembru 1999 dwar il-marketing ta’ materjali riproduttivi tal-foresti[25], u d-Direttiva tal-Kunsill 2008/90/KE tad-29 ta' Settembru 2008 dwar il-kummerċjalizzazzjoni tal-materjal tal-propagazzjoni tal-pjanti tal-frott u tal-pjanti tal-frott maħsuba għall-produzzjoni tal-frott)[26]. Fosthom, id-Direttivi 2002/53/KE u 2002/55/KE fihom dispożizzjonijiet li jippermettu lill-Istati Membri li jipprojbixxu, f'ċerti kundizzjonijiet iddefiniti sew, l-użu ta' varjetà fit-territorju kollu tagħhom jew f'partijiet minnu jew li jistabbilixxu kundizzjonijiet xierqa għall-kultivazzjoni ta' varjetà.(4) Ladarba OMĠ jiġi awtorizzat għal skopijiet ta' kultivazzjoni skont il-qafas leġiżlattiv tal-UE dwar l-OMĠ u jkun konformi, fir-rigward tal-varjetà li se titqiegħed fis-suq, mar-rekwiżiti tal-leġiżlazzjoni tal-UE dwar it-tqegħid fis-suq taż-żrieragħ u ta' materjal riproduttiv tal-pjanti, l-Istati Membri mhumiex awtorizzati li jipprojbixxu, jirrestrinġu, jew ifixklu ċ-ċirkolazzjoni ħielsa fit-territorju tagħhom, għajr f'kundizzjonijiet iddefiniti mil-leġiżlazzjoni tal-UE.(5) L-esperjenza wriet li l-kultivazzjoni tal-OMĠ hi kwistjoni li tiġi indirizzata b'mod aktar sistematiku mill-Istati Membri, f'livell ċentrali, reġjonali jew lokali. Għall-kuntrarju tal-kwistjonijiet relatati mat-tqegħid fis-suq u l-importazzjoni tal-OMĠ, li għandhom jibqgħu regolati fil-livell tal-UE biex jitħares is-suq intern, il-kultivazzjoni tal-OMĠ ġiet rikonoxxuta bħala kwistjoni b'dimensjoni lokali/reġjonali qawwija Skont l-Artikolu 2(2) tat-TFUE, l-Istati Membri għandhom għalhekk ikunu intitolati li jkollhom il-possibbiltà li jadottaw regoli li jikkonċernaw il-kultivazzjoni effettiva tal-OMĠ fit-territorju tagħhom wara li l-OMĠ jkun legalment awtorizzat li jitqiegħed fis-suq tal-UE.(6) F'dan il-kuntest, jidher xieraq li lill-Istati Membri tingħatalhom, skont il-prinċipju tas-sussidjarjetà, aktar libertà li jiddeċiedu jekk jixtiqux jikkultivaw uċuħ tar-raba' OMĠ fit-territorju tagħhom jew le mingħajr ma jibdlu s-sistema tal-awtorizzazzjonijiet tal-Unjoni tal-OMĠ u independentement mill-miżuri li l-Istati Membri huma intitolati li jieħdu bl-applikazzjoni tal-Artikolu 26a tad-Direttiva 2001/18/KE biex tiġi evitata l-preżenza mhux intenzjonata ta' OMĠ fi prodotti oħra.(7) Għaldaqstant, l-Istati Membri għandhom ikunu awtorizzati li jadottaw miżuri li jirrestrinġu jew jipprojbixxu l-kultivazzjoni tal-OMĠ kollha jew OMĠ partikolari fit-territorju kollu tagħhom jew f'parti minnu, u rispettivament jemendaw dawk il-miżuri li huma jidhrilhom li huma xierqa, fl-istadji kollha tal-awtorizzazzjoni, tal-awtorizzazzjoni mill-ġdid jew tal-irtirar mis-suq tal-OMĠ ikkonċernati. Dan għandu japplika wkoll għall-varjetajiet modifikati ġenetikament ta' żrieragħ u materjal riproduttiv tal-pjanti li jitqiegħdu fis-suq skont il-leġiżlazzjoni rilevanti dwar it-tqegħid fis-suq ta' żrieragħ u materjal riproduttiv tal-pjanti u, b'mod partikolari, skont id-Direttivi 2002/53/KE u 2002/55/KE. Il-miżuri għandhom jirreferu għall-kultivazzjoni tal-OMĠ biss u mhux għaċ-ċirkolazzjoni ħielsa u l-importazzjoni ta' żrieragħ u materjal riproduttiv tal-pjanti modifikati ġenetikament, bħala prodotti jew fi prodotti oħrajn, u l-prodotti tal-ħsad tagħhom. Bl-istess mod, dawn ma għandhomx jaffettwaw il-kultivazzjoni ta' varjetajiet mhux ġenetikament modifikati ta' żrieragħ u materjal riproduttiv tal-pjanti li fihom jinstabu traċċi aċċidentali jew teknikament inevitabbli ta' OMĠ awtorizzati tal-UE.(8) Skont il-qafas legali għall-awtorizzazzjoni tal-OMĠ, il-livell ta' ħarsien tas-saħħa tal-bniedem/tal-annimali u tal-ambjent magħżul mill-UE ma jistax jiġi rivedut minn Stat Membru u din is-sitwazzjoni ma tistax tinbidel. Madankollu l-Istati Membri jistgħu jadottaw miżuri li jirrestrinġu jew li jipprojbixxu l-kultivazzjoni tal-OMĠ kollha jew OMĠ partikolari fit-territorju kollu tagħhom jew f'parti minnu fuq bażi ta' raġunijiet marbuta mal-interess pubbliku għajr dawk diġà indirizzati mis-sett ta' regoli armonizzati tal-UE li diġà jipprevedu proċeduri biex jitqiesu r-riskji li OMĠ għall-kultivazzjoni jista' jikkawża lis-saħħa u l-ambjent. Barra minn dan, dawn il-miżuri għandhom ikunu konformi mat-Trattati, b'mod partikolari fir-rigward tal-prinċipju tan-nuqqas ta' diskriminazzjoni bejn il-prodotti nazzjonali u dawk mhux nazzjonali u l-Artikoli 34 u 36 tat-Trattat dwar il-Funzjonament tal-Unjoni Ewropea, kif ukoll mal-obbligi internazzjonali rilevanti tal-Unjoni, notevolment fil-kuntest tal-Organizzazzjoni Dinjija tal-Kummerċ.(9) Fuq il-bażi tal-prinċipju tas-sussidjarjetà, l-iskop ta' dan ir-Regolament mhuwiex li jarmonizza l-kundizzjonijiet tal-kultivazzjoni fl-Istati Membri iżda li jagħti l-libertà lill-Istati Membri li jużaw raġunijiet oħra għajr il-valutazzjoni xjentifika tar-riskji lis-saħħa u l-ambjent biex jipprojbixxu l-kultivazzjoni ta' OMĠ fit-territorju tagħhom Barra minn hekk, wieħed mill-iskopijiet tad-Direttiva 98/34/KE tal-Parlament Ewropew u tal-Kunsill tat-22 ta' Ġunju 1998 li tistabbilixxi proċedura għall-għoti ta’ informazzjoni fil-qasam tal-istandards u tar-regolamenti tekniċi[27], li l-Kummissjoni tista' tqis l-adozzjoni ta' atti li jorbtu fil-livell tal-UE, ma jkunx moqdi min-notifika sistematika tal-miżuri tal-Istati Membri skont dik id-Direttiva. Barra minn dan, minħabba li miżuri li l-Istati Membri jistgħu jadottaw skont dan ir-Regolament ma jistgħux ikollhom bħala suġġett it-tqegħid fis-suq ta' OMĠ u, għaldaqstant, ma jimmodifikax il-kundizzjonijiet tat-tqegħid fis-suq ta' OMĠ awtorizzati skont il-leġiżlazzjoni eżistenti, il-proċedura ta' notifika skont id-Direttiva 98/34/KE ma tidhirx li hija l-aħjar mezz ta' informazzjoni għall-Kummissjoni Għaldaqstant, b'deroga, id-Direttiva 98/34/KE ma għandhiex tkun applikabbli. Sistema ta' notifika aktar faċli tal-miżuri nazzjonali qabel l-adozzjoni tagħhom tidher għodda aktar proporzjonata għall-Kummissjoni biex tkun konxja minn dawn il-miżuri. Il-miżuri li l-Istati Membri biħsiebhom jadottaw, għandhom għaldaqstant jiġu kkomunikati flimkien mar-raġunijiet tagħhom lill-Kummissjoni u lill-Istati Membri xahar qabel l-adozzjoni tagħhom għal finijiet ta' informazzjoni.(10) L-Artikoli 7(8) u 19(8) tar-Regolament (KE) Nru 1829/2003 jipprovdu li referenzi li saru fil-partijiet A u D tad-Direttiva 2001/18/KE għal OMĠ awtorizzati skont il-parti C ta' dik id-Direttiva għandhom jitqiesu li japplikaw b'mod ugwali għal OMĠ awtorizzati skont dak ir-Regolament. Skont dan, miżuri adottati mill-Istati Membri skont dan ir-Regolament għandhom japplikaw ukoll għall-OMĠ awtorizzati skont ir-Regolament (KE) Nru 1829/2003.(11) Id-Direttiva 2001/18/KE, għalhekk għandha tiġi emendata skont dan,ADOTTAW DAN IR-REGOLAMENT:Artikolu 1 Modifika tad-Direttiva 2001/18/KEFid-Direttiva 2001/18/KE, għandu jiżdied l-Artikolu li ġej b'effett mid-data tad-dħul fis-seħħ ta' dan ir-Regolament:'Artikolu 26b KultivazzjoniL-Istati Membri jistgħu jadottaw miżuri li jirrestrinġu jew jipprojbixxu l-kultivazzjoni tal-OMĠ kollha jew OMĠ partikolari awtorizzati skont il-Parti C ta' din id-Direttiva jew tar-Regolament (KE) Nru 1829/2003, u li jkunu varjetajiet modifikati ġenetikament imqiegħda fis-suq skont il-leġiżlazzjoni rilevanti tal-UE dwar it-tqegħid fis-suq ta' żrieragħ u materjal riproduttiv tal-pjanti, fit-territorju kollu tagħhom jew parti minnu, bil-kundizzjoni li:(a) dawk il-miżuri jkunu bbażati fuq raġunijiet li mhux dawk marbuta mal-valutazzjoni tal-effett negattiv fuq is-saħħa u l-ambjent li jista' jkun ikkawżat mir-rilaxx intenzjonat jew it-tqegħid fis-suq ta' OMĠ;u,(b) il-miżuri jkunu konformi mat-Trattati.B'deroga mid-Direttiva 98/34/KE, l-Istati Membri li biħsiebhom jadottaw miżuri motivati skont dan l-Artikolu, għandhom jikkomunikawhom lill-Istati Membri l-oħra u lill-Kummissjoni xahar qabel l-adozzjoni tagħhom, għal skopijiet ta' informazzjoni'.Artikolu 2 Dħul fis-seħħDan ir-Regolament għandu jidħol fis-seħħ fi […] jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea .Dan ir-Regolament għandu jorbot fl-intier tiegħu u japplika direttament fl-Istati Membri skont it-Trattati.Magħmul fi Brussell,Għall-Parlament Ewropew Għall-KunsillIl-President Il-President [1] ĠU L 106, 17.4.2001, p. 1.[2] ĠU L 268, 18.10.2003, p. 1.[3] ĠU L 268, 18.10.2003, p. 24.[4] AT, BG, IE, EL, CY, LV, LT, HU, LU, MT, NL, PL u SI.[5] Id-diskussjonijiet rispettivi saru fil-laqgħat tal-Kunsill tat-2 ta' Marzu, it-23 ta' Marzu u l-25 ta' Ġunju 2009.[6] Ir-Rakkomandazzjoni tal-Kummissjoni tat-23 Lulju 2003 dwar linji gwida għall-iżvilupp ta' strateġiji nazzjonali u l-aħjar prassi biex tkun żgurata l-koeżistenza tal-uċuħ modifikati ġenetikament mal-biedja konvenzjonali u organika.[7] Skont l-Artikolu 26a(1) tad-Direttiva 2001/18/KE, " l-Istati Membri jistgħu jieħdu miżuri nazzjonali xierqa biex jevitaw il-preżenza mhux intenzjonata tal-OMĠ fi prodotti oħra ".[8] 14 għall-qamħirrum, waħda għas-sojja, waħda għall-pitravi taz-zokkor u waħda għall-patata.[9] "The economics of adventitious presence thresholds in the EU seed market", Kalaitzandonakes, Magnier; dokument ta' ħidma, Ġunju 2007.[10] Skont ir-rapport ta' implimentazzjoni tal-Kummissjoni 2006 tar-Regolament (KE) Nru 1829/2003, l-ishma mis-suq tal-UE ta' prodotti tal-ikel u tal-għalf ttikkettjati MĠ jidhru li jikkuntrastaw. Prodotti tal-għalf ittikkettjati MĠ jitqiegħdu aktar fis-suq mill-ikel MĠ. Is-sitwazzjoni hi rregolata l-aktar minn fatturi li mhumiex relatati mal-qafas leġiżlattiv stess iżda minn elementi oħra inklużi d-domanda tal-konsumatur, id-disponibbiltà relattiva, u l-ispejjeż ta' prodotti bażiċi differenti fis-suq dinji, u l-politiki tal-produtturi tal-ikel u tal-bejjiegħa bl-imnut.[11] Id-Direttiva 2002/53/KE u 2002/55/KE.[12] ĠU C , , p. .[13] ĠU C , , p. .[14] ĠU C , , p. .[15] ĠU L 106, 17.4.2001, p. 1.[16] ĠU L 268, 18.10.2003, p. 1.[17] ĠU L 125, 11.7.1966, p. 2298 .[18] ĠU L 268, 18.10.2003, p. 1.[19] ĠU L 193, 20.7.2002, p. 12.[20] ĠU L 193, 20.7.2002, p. 33.[21] ĠU L 193, 20.7.2002, p. 60.[22] ĠU L 193, 20.7.2002, p. 74.[23] ĠU L 93, 17.4.1968, p. 15.[24] ĠU L 226 , 13.8.1998, p. 16 .[25] ĠU L 11, 15.1.2000, p. 17.[26] ĠU L 267, 8.1.2008, p. 8.[27] ĠU L 204, 21.7.1998, p. 37.


				|

		52014PC0614

			Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi pjan pluriennali għall-istokkijiet tal-merluzz, l-aringi u l-laċċ ikħal fil-Baħar Baltiku u s-sajd li jisfrutta dawk l-istokkijiet, li jemenda r-Regolament tal-Kunsill (KE) Nru 2187/2005 u li jirrevoka r-Regolament tal-Kunsill (KE) Nru 1098/2007 /* COM/2014/0614 final - 2014/0285 (COD) */

			   	MEMORANDUM TA’ SPJEGAZZJONI
1.           1.       il-kuntest
tal-proposta
·
Raġunijiet u għanijiet tal-Proposta
Il-merluzz, l-aringi u l-laċċ
ikħal huma s-suġġett ta’ sajd importanti fil-Baħar Baltiku.
Parir xjentifiku mill-Kunsill Internazzjonali għall-Esplorazzjoni tal-Baħar
(“ICES”[1])
indika li r-rati attwali ta’ sfruttar għal xi wħud minn dawn
l-istokkijiet mhumiex konsistenti mal-kisba tar-rendiment massimu sostenibbli.
Pjan ta’ ġestjoni għall-istokkijiet tal-merluzz tal-Baħar
Baltiku ilu fis-seħħ mill-2007[2]
iżda l-istokkijiet tal-aringi u l-laċċ ikħal għadhom
mhumiex soġġetti għal pjan ta’ ġestjoni. Dan ifixkel
il-ġestjoni sostenibbli ta’ dawn it-tipi ta’ sajd, u ma jipprovdix
stabbiltà ta' opportunitajiet tas-sajd lis-sajjieda li joperaw fihom.
Barra milli jipprovdu l-bażi
għas-sajd tal-qbid, il-merluzz, l-aringi u l-laċċ ikħal
huma wkoll komponenti importanti tal-ekosistema tal-Baltiku u hemm ukoll
interazzjonijiet bijoloġiċi qawwija bejniethom. Il-merluzz
jikkaċċja l-laċċ ikħal u l-aringi, u dan ifisser li
d-daqs tal-istokk tal-merluzz jaffettwa d-daqs tal-istokkijiet tal-aringi u
l-laċċ ikħal u viċi versa. L-analiżi
xjentifika tagħti xi indikazzjonijiet li l-interazzjonijiet
bijoloġiċi fi ħdan l-ispeċijiet stess u bejniethom
fil-Baltiku jistgħu jfissru li jistgħu jkunu sostenibbli
pressjonijiet tas-sajd ogħla minn dawk espressi fil-parir attwali.
Madankollu, il-Kumitat Xjentifiku, Tekniku u Ekonomiku għas-Sajd (STECF)[3] irrakkomanda[4] li huwa
meħtieġ xogħol aktar xjentifiku sabiex wieħed jifhem
ir-riskji tas-sajd f’dawn il-valuri aktar għolja.
Il-produttività tal-istokkijiet tal-ħut
tal-Baltiku, partikolarment tal-merluzz u tal-laċċ ikħal, tista’
tiġi influwenzata ħafna mill-kundizzjonijiet ambjentali fil-Baltiku.
Ir-riproduzzjoni tal-merluzz fil-Baltiku tal-Lvant hija limitata għal
żoni fondi fejn il-livelli ta’ melħ fl-ilma aktar fond huma
għoljin biżżejjed biex jippermettu l-fertilizzazzjoni tal-bajd u
biex il-bajd fertilizzat ikun jista’ jżomm fil-wiċċ. L-influss
limitat ta’ ilma oċeaniku mill-Baħar tat-Tramuntana wassal għal
tnaqqis tal-ossiġenu f’dawn l-ilmijiet mielħa u fondi min-nofs
is-snin tmenin u r-riproduzzjoni tal-merluzz irnexxiet biss fiż-żoni
riproduttivi tan-Nofsinhar. Influss sostanzjali ta’
ilma mill-Baħar tat-Tramuntana lejn il-Baħar Baltiku tal-Lvant jista’
jwassal għal reklutaġġ ferm ogħla ta’ merluzz milli rajna
f'dawn l-aħħar snin. Għal-laċċ ikħal, hemm rabta
bejn ir-reklutaġġ u t-temperatura, b’aktar ħut żgħar
jgħaddu mill-fażi tar-reklutaġġ għall-istokk
f’kundizzjonijiet aktar sħan. Din ir-rabta timplika li l-okkorrenza ta’,
pereżempju, żewġ xtiewi ebsin suċċessivi, jista'
jkollha konsegwenzi gravi għall-istokk tal-laċċ ikħal.
Fid-dawl tal-influwenza
qawwija li għandhom l-interazzjonijiet bijoloġiċi u l-effetti
ambjentali fuq l-istokkijiet tal-merluzz, tal-aringi u tal-laċċ
ikħal tal-Baltiku, jaqbel li r-rati u x-xejriet ta' sfruttar ta' dawn
l-istokkijiet jiġu adattati skont it-titjib fil-fehim xjentifiku
tal-interazzjonijiet u tat-tibdil fil-kundizzjonijiet ambjentali. Approċċ
bħal dan ikun ukoll konsistenti mal-approċċ tal-ekosistema
għall-ġestjoni tas-sajd. L-ewwel pass lejn ġestjoni adattiva
bħal din ikun li l-istokkijiet rilevanti kollha jiġu inkorporati fi
pjan ta’ ġestjoni wieħed. Dan ikun jinkludi mortalitajiet mis-sajd
fil-mira espressi f’firxiet għal kull wieħed mill-istokkijiet li jkun
il-bażi għall-istabbiliment tat-TACs annwali għal dawk
l-istokkijiet. L-adattament imbagħad jiġi mill-aġġornament
tal-punti ta’ referenza tal-mortalità mis-sajd u d-daqs tal-istokk għal
kull stokk fejn parir xjentifiku indika li dan kien xieraq.
L-għan tal-proposta
huwa li tistabbilixxi pjan ta’ ġestjoni għall-istokkijiet
tal-Baħar Baltiku tal-merluzz, l-aringi u l-laċċ ikħal.
Il-pjan se jiżgura l-isfruttar sostenibbli ta’ dawn l-istokkijiet, u se
jipprovdi l-istabbiltà tal-opportunitajiet tas-sajd, filwaqt li jiżgura li
l-ġestjoni tkun ibbażata fuq l-aktar informazzjoni xjentifika
aġġornata dwar l-interazzjonijiet fi ħdan l-istokkijiet u
bejniethom kif ukoll ma’ aspetti oħra tal-ekosistema u l-ambjent. L-għan
speċifiku tal-inizjattiva għandu jkun li tiżgura li
l-istokkijiet tal-Baħar Baltiku tal-merluzz, l-aringi u l-laċċ
ikħal jiġu sfruttati b’mod sostenibbli skont il-prinċipji
tar-rendiment massimu sostenibbli u tal-approċċ tal-ekosistema
għall-ġestjoni tas-sajd. Għal dan il-għan, dawn
l-istokkijiet għandhom jiġu maħsuda f'livelli li jistgħu
jipproduċu r-rendiment massimu sostenibbli.
Fis-sajd tal-merluzz u dak pelaġiku
jseħħu qabdiet inċidentali ta’ pixxiċatt, jiġifieri
barbun tat-tbajja’, barbun, barbun imperjali u barbun lixx. L-isfruttament
tal-istokkijiet tal-merluzz u l-istokkijiet pelaġiċi ma għandux
jipperikola s-sostenibbiltà tal-pixxiċatt fil-Baħar Baltiku.
Il-pjan se japplika
għall-bastimenti tas-sajd kollha tal-Unjoni irrispettivament mit-tul
ġenerali tagħhom fil-Baħar Baltiku għaliex dan huwa
konformi mar-regoli tal-PKS u mal-effett tal-bastimenti fuq l-istokkijiet
tal-ħut ikkonċernati.
·
Kuntest ġenerali
1.           Il-merluzz fil-Baltiku
tal-Lvant u l-merluzz fil-Baltiku tal-Punent huma meqjusa bħala żewġ
stokkijiet separati. Hemm diversi stokkijiet differenti ta' aringi fil-Baltiku
iżda l-istokk ewlieni jinsab fil-baċir tal-Lvant ta' dan
il-baħar. Hemm stokkijiet iżgħar fil-Baħar tal-Botnija,
il-Bajja tal-Botnija, il-Golf ta’ Riga u fil-Punent tal-Baltiku. L-istokk
imsemmi l-aħħar ibid fil-Baħar Baltiku tal-Punent, u
mbagħad jemigra lejn is-Skagerrak u l-Baħar tat-Tramuntana tal-Lvant
għall-ikel. F’dawn iż-żoni jitħallat mal-aringi
tal-Baħar tat-Tramuntana u jinqabad bħala parti minn sajd ta' stokk
imħallat. Hemm stokk wieħed ta' laċċ ikħal
fil-Baltiku.
2.           Iż-żewġ
stokkijiet tal-merluzz tal-Baħar Baltiku bħalissa huma
soġġetti għal pjan ta’ ġestjoni2 u miżuri
ta’ ġestjoni għas-sajd fuq dawn l-istokkijiet jinkludu
l-istabbiliment ta’ TACs annwali, restrizzjonijiet fuq l-isforz tas-sajd u
miżuri tekniċi li jinkludu daqsijiet minimi tal-malja, regoli
tal-kompożizzjoni tal-qabda, daqs minimu tal-iżbark u
żoni/staġuni magħluqin. Il-ġestjoni attwali tas-sajd
għall-aringi u l-laċċ ikħal tinkludi TACs annwali u miżuri
tekniċi fosthom id-daqs tal-malja u regoli dwar il-kompożizzjoni
tal-qbid.
3.           L-ICES iqis l-istokk
tal-aringi żgħar fil-Bajja tal-Botnija bħala stokk b’dejta
limitata u għalhekk, fil-preżent, mhuwiex possibbli li jiġi
evalwat kompletament l-istatus tal-istokk bħala l-bażi tal-parir dwar
il-qbid. Għal din ir-raġuni l-pjan ma
jinkludix regola dwar il-ħsad għal dan l-istokk. Waqt li jitqies
id-daqs żgħir ta’ dak l-istokk u tas-sajd li jisfrutta dak l-istokk,
ma jkunx proporzjonat li tiġi stabbilita TAC separata għal dak
l-istokk. Minflok, ġie stabbilit li l-qabdiet minn dan l-istokk jiġu
inklużi f'TAC tal-aringa kkombinat għaż-żona fejn hemm
il-Baħar tal-Botnija/tal-Bajja tal-Botnija.
4.           Mill-1 ta’ Jannar 2014,
ir-Regolament (UE) 1380/2013 tal-Parlament Ewropew u tal-Kunsill
tal-11 ta’ Diċembru 2013 dwar il-Politika Komuni tas-Sajd
jistipula r-regoli tal-PKS, inkluż id-dispożizzjonijiet dwar
il-pjanijiet pluriennali u dawk li jistabbilixxu l-obbligu tal-iżbark
għall-istokkijiet soġġetti għat-TAC. L-Artikolu 9 u 10
jelenkaw il-prinċipji, l-għanijiet u l-kontenut tal-pjanijiet
pluriennali. Skont l-Artikolu 15 l-obbligu tal-iżbark fil-Baħar
Baltiku se japplika għas-sajd pelaġiku u tas-salamun u speċijiet
li se jiddefinixxu s-sajd mill-2015, u l-ispeċijiet l-oħra kollha li
se jkunu koperti minn TAC mill-1 ta’ Jannar 2017.
5.           Il-miri li jikkorrispondu
mar-rendiment massimu sostenibbli huma espressi bħala valuri tal-medda
irrakkomandati mill-ICES. Dawn il-meded jippermettu ġestjoni bbażata
fuq ir-rendiment massimu sostenibbli għall-istokkijiet ikkonċernati,
u jidhru li jippermettu adattamenti fil-każ ta’ bidliet fil-pariri
xjentifiċi, filwaqt li fl-istess ħin jinżamm livell għoli
ta’ prevedibbiltà. Dawn il-miri huma supplimentati b’dispożizzjonijiet ta’
salvagwardja marbutin ma’ limitu tal-punt ta' referenza
għall-konservazzjoni. Għall-istokkijiet ikkonċernati dawn
il-punti ta’ referenza huma espressi bħala bijomassa ta’ stokk
riproduttiv, li tinkiseb mill-aktar eżerċizzju ta’ valutazzjoni
komparattiva riċenti imwettaq mill-ICES. Fin-nuqqas ta’ pariri dwar
il-livell tal-bijomassa riproduttiva, tali limitu għandu jikkorrispondi
mal-mument li fih il-parir xjentifiku jindika li xi stokk huwa mhedded.
6.           B’konformità
mal-Artikolu 15 tar-Regolament (UE) Nru 1380/2013, l-obbligu li
jiġu żbarkati l-qabdiet kollha tal-merluzz, l-aringi,
il-laċċ ikħal u l-barbun tat-tbajja’ fis-sajd tal-merluzz,
l-aringi u l-laċċ ikħal fil-Baħar Baltiku huwa inkluż
fil-pjan bħala kontribut għall-implimentazzjoni tal-projbizzjoni
tar-rimi, ħlief f’ċirkostanzi fejn ikun hemm evidenza ta' rati ta’
sopravivenza għoljin. B’konformità
mal-Artikolu 16(7) tar-Regolament (UE) Nru 1380/2013, l-Istati Membri
huma obbligati jallokaw it-TACs għall-bastimenti li jtajru l-bandiera
tagħhom waqt li jqisu l-kompożizzjoni probabbli tal-qbid u l-obbligu
li l-qabdiet kollha jiġu żbarkati. Sabiex jinkiseb dan, l-Istati
Membri jistgħu jadottaw miżuri nazzjonali, bħaż-żamma
ta’ ċerta riżerva tat-TAC nazzjonali disponibbli jew tpartit
tal-kwota ma’ Stati Membri oħrajn.
7.           B'konformità
mal-parir xjentifiku mill-STECF4, il-pjan ma jinkludix limiti
annwali fuq l-isforzi tas-sajd.
8.           Skont l-Artikolu 18
tar-Regolament (UE) Nru 1380/2013 l-Istati Membri li għandhom
interess ta' ġestjoni diretta jistgħu jissottomettu rakkomandazzjonijiet
konġunti, fost l-oħrajn, għal ċerti miżuri li
għandhom jiġu adottati, meta l-Kummissjoni tkun ingħatat
is-setgħa li tadotta atti implimentattivi jew delegati għall-kisba
tal-għanijiet ta’ pjan pluriennali. Għal
dan il-għan, il-pjan jistabbilixxi kooperazzjoni reġjonali
fir-rigward tal-adozzjoni ta’ miżuri tekniċi, dispożizzjonijiet
għall-obbligu tal-iżbark u miżuri speċifiċi ta’
konservazzjoni għall-qabdiet inċidentali fis-sajd għall-istokkijiet
ikkonċernati.
9.           Skont l-ambizzjoni
ġenerali tal-PKS dwar il-konservazzjoni tar-riżorsi tas-sajd u
b'kunsiderazzjoni speċjali għall-Artikoli 9 u 10 tar-Regolament
(UE) Nru 1380/2013 li jitlob l-iżvilupp ta’ pjanijiet pluriennali,
l-elementi prinċipali tal-pjan huma:
–
Għanijiet u miri (Ikseb livelli ta' mortalità
mis-sajd konsistenti mal-prinċipju tar-rendiment massimu sostenibbli);
–
Punti ta’ referenza ta’ konservazzjoni espressi
f’livelli ta’ bijomassa riproduttiva u miżuri speċifiċi ta’
konservazzjoni;
–
Dispożizzjonijiet relatati mal-obbligu
tal-iżbark;
–
Qafas ta’ miżuri tekniċi;
–
Evalwazzjoni perjodika tal-pjan ibbażata fuq
pariri xjentifiċi.
·
Dispożizzjonijiet eżistenti tal-Unjoni
fil-qasam tal-proposta
Ir-Regolament (UE) Nru 1380/2013
tal-Parlament Ewropew u tal-Kunsill
tal-11 ta’ Diċembru 2013 dwar il-Politika Komuni tas-Sajd,
li jemenda r-Regolamenti tal-Kunsill (KE) Nru 1954/2003 u (KE)
Nru 1224/2009 u li jħassar ir-Regolamenti tal-Kunsill (KE)
Nru 2371/2002 u (KE) Nru 639/2004 u d-Deċiżjoni tal-Kunsill
204/585/KE[5]
jistabbilixxi l-qafas ġenerali għall-PKS u jidentifika
s-sitwazzjonijiet li fihom il-Kunsill għandu jadotta pjanijiet
pluriennali.
Ir-Regolament tal-Kunsill (KE)
Nru 1098/2007 tat-18 ta’ Settembru 2007 li jistabbilixxi
pjan pluriennali għall-istokkijiet tal-merluzz fil-Baħar Baltiku u s-sajd
li jisfrutta dawk l-istokkijiet, u li jemenda r-Regolament (KEE)
Nru 2847/93 u li jirrevoka r-Regolament (KE) Nru 779/97 jistabbilixxi
r-regoli għall-isfruttar sostenibbli tal-istokkijiet tal-merluzz
tal-Baħar Baltiku.
Ir-Regolament tal-Kunsill
(KE) Nru 2187/05 tal-21 ta’ Diċembru 2005
għall-konservazzjoni ta’ riżorsi tas-sajd permezz ta’ miżuri
tekniċi fil-Baħar Baltiku, fil-Belts u fis-Sound, li jemenda
r-Regolament (KE) Nru 1434/98 u jħassar ir-Regolament (KE)
Nru 88/98 jiddeskrivi miżuri tekniċi ta’ konservazzjoni
fil-Baħar Baltiku, jiġifieri regoli tal-kompożizzjoni
tal-qabdiet, id-daqs minimu tal-malja, id-daqs minimu tal-iżbark,
iż-żoni magħluqin u l-istaġuni magħluqin
għas-sajd tas-salamun. Jistabbilixxi wkoll projbizzjoni fuq is-sajd
bl-għażel tat-tisqif fil-Baltiku.
Ir-Regolamenti annwali
tal-Kunsill li jistabbilixxu l-opportunitajiet tas-sajd u l-kundizzjonijiet
assoċjati għal ċerti stokkijiet ta' ħut u gruppi ta’
stokkijiet ta' ħut applikabbli fil-Baħar Baltiku stabbilixxew
il-livelli tat-TAC għall-istokkijiet ikkonċernati (merluzz, aringi u
laċċ ikħal) u barbun tat-tbajja’ (pereżempju fl-2014,
ir-Regolament tal-Kunsill (UE) Nru 1180/2013
tad-19 ta’ Novembru 2013, li jistabbilixxi għall-2014
l-opportunitajiet tas-sajd għal ċerti stokkijiet u gruppi ta’
stokkijiet ta' ħut applikabbli fil-Baħar Baltiku).
Ir-Regolament tal-Kunsill
(KE) Nru 1224/2009 li jistabbilixxi sistema Komunitarja ta’ kontroll
għall-iżgurar tal-konformità mar-regoli tal-Politika Komuni tas-Sajd,
li jemenda r-Regolamenti (KE) Nru 847/96, (KE) Nru 2371/2002, (KE)
Nru 811/2004, (KE) Nru 768/2005, (KE) Nru 2115/2005, (KE)
Nru 2166/2005, (KE) Nru 388/2006, (KE) Nru 509/2007, (KE)
Nru 676/2007, (KE) Nru 1098/2007, (KE) Nru 1300/2008, (KE)
Nru 1342/2008 u li jħassar ir-Regolamenti (KEE) Nru 2847/93,
(KE) Nru 1627/94 u (KE) Nru 1966/2006 jistabbilixxi r-rekwiżiti
ġenerali ta’ kontroll għas-sajd kif ukoll rekwiżiti
speċifiċi ta’ kontroll għall-pjanijiet pluriennali.
·
Konsistenza mal-politiki u l-għanijiet
l-oħra tal-Unjoni
Il-proposta u l-għanijiet tagħha
huma konsistenti mal-politiki tal-Unjoni, speċjalment politiki ambjentali,
soċjali, tas-suq u kummerċjali.
2.           RIŻULTATI TA’
KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT
·
Konsultazzjoni mal-partijiet interessati
Metodi ta’ konsultazzjoni, setturi ewlenin
fil-mira u profil ġenerali tal-parteċipanti
Peress li l-interess ewlieni fl-istokkijiet
tal-merluzz, tal-aringi, tal-laċċ ikħal u tal-pixxiċatt
tal-Baħar Baltiku huwa għal sajd ta’ qbid kummerċjali, il-konsultazzjoni
kienet essenzjalment tirrigwarda l-Kunsill Konsultattiv għall-Baħar
Baltiku (BSAC) u l-amministrazzjonijiet tas-sajd tal-Istati Membri
tal-Baħar Baltiku. Il-BSAC jikkonsisti minn
rappreżentanti mis-settur tas-sajd u gruppi oħra ta’ interess affettwati
mill-Politika Komuni tas-Sajd. Is-settur tas-sajd jinkludi
assoċjazzjonijiet tas-sajd, organizzazzjonijiet tal-produtturi,
proċessuri u organizzazzjonijiet tas-suq. Il-gruppi ta’ interess
l-oħrajn jinkludu NGOs ambjentali, konsumaturi, netwerks tan-nisa,
sajjieda rikreattivi u sportivi u sajjieda li għalihom is-sajd huwa mezz
ta' għajxien.
Il-proċess ta’
konsultazzjoni u żvilupp għal din l-inizjattiva segwa
l-proċedura stabbilita ta’ DĠ MARE għall-iżvilupp u
l-evalwazzjoni ta’ pjanijiet ta’ ġestjoni fit-tul. Il-proċedura
tinvolvi żewġ stadji. L-ewwel stadju huwa evalwazzjoni retrospettiva,
li tħares lura lejn il-prestazzjoni tal-imgħoddi ta' pjan ta’
ġestjoni eżistenti. Dan huwa segwit, jekk meħtieġ, minn
evalwazzjoni prospettiva, li tħares 'il quddiem lejn pjanijiet pluriennali
possibbli ta’ sostituzzjoni u l-impatti potenzjali tagħhom. Kull stadju
jinvolvi serje ta’ laqgħat ta’ gruppi ta’ esperti tal-Kumitat Xjentifiku,
Tekniku u Ekonomiku għas-Sajd (STECF). Dawn il-laqgħat huma
organizzati sabiex jindirizzaw termini ta’ referenza speċifikati minn
DĠ MARE. Dawn il-laqgħat kollha huma miftuħin
għar-rappreżentanti tal-ACs u l-Istati Membri li huma kapaċi
jipprovdu input u jqajmu kwistjonijiet li jqisuhom rilevanti. Fil-każ
attwali, kien hemm ukoll konsultazzjoni ulterjuri mal-BSAC u l-Istati Membri
dwar elementi speċifiċi tal-pjan wara t-tlestija tal-proċess ta’
evalwazzjoni tal-STECF.
L-oqsma
xjentifiċi/tal-għarfien espert ikkonċernati
Kif deskritt hawn fuq,
l-esperti tal-STECF taw il-pariri tagħhom matul il-proċess ta’
evalwazzjoni. Dan inkluda kontribuzzjoni minn xjentisti tas-sajd, iżda
wkoll minn esperti f’dixxiplini oħra, inkluż l-ekonomija u x-xjenzi
soċjali. Wasal ukoll parir xjentifiku mill-ICES.
Sommarju
tat-tweġibiet u ta’ kif tqiesu
Wara evalwazzjoni
prospettiva għal pjan ta’ ġestjoni għall-istokkijiet
pelaġiċi[6], l-evalwazzjoni retrospettiva[7]
u dik prospettiva[8]
tal-pjan eżistenti tal-merluzz tal-Baħar Baltiku,
f’Ġunju 2011 ittieħdet id-deċiżjoni għal
tkomplija lejn pjan ta’ diversi speċijiet għall-istokkijiet
tal-Baħar Baltiku ta’ merluzz, aringi u laċċ ikħal. Din id-deċiżjoni saret f’konsultazzjoni
mal-Istati Membri u l-partijiet interessati f’laqgħa tal-forum
reġjonali msejħa BALTFISH. Sussegwentement id-deċiżjoni
ġiet formalizzata fil-laqgħa tal-Kunsill tas-Sajd f’Ottubru 2011[9]. Il-kuntest għal
din id-deċiżjoni kien ir-rekwiżit antiċipat fir-riforma
tal-PKS għall-pjanijiet ta’ ġestjoni li jkopru diversi stokkijiet
meta jkun possibbli.
Id-deċiżjoni li jsir pjan ta’
diversi speċijiet għall-istokkijiet tal-Baħar Baltiku kienet
teħtieġ il-bidu ta’ serje ġdida ta’ laqgħat tal-STECF. Biex
jipprovdi l-bażi għal evalwazzjoni prospettiva, id-DĠ MARE
organizza numru ta’ laqgħat ta’ esperti, li ħafna minnhom saru b’mod
konġunt bejn l-STECF u l-ICES. Dawn il-laqgħat kollha kienu
miftuħin għall-partijiet interessati, u l-membri tal-BSAC
ipparteċipaw f’kull waħda minnhom. Il-laqgħat kienu organizzati
kif ġej:
laqgħa ta’ identifikazzjoni bikrija
tal-grupp ta’ ħidma ta’ esperti tal-STECF dwar pjanijiet ta’ ġestjoni
pluriennali f’Edinburgh, ir-Renju Unit bejn it-28 ta’ Novembru
sat-2 ta’ Diċembru 2011[10].

Workshop tal-ICES dwar Parir Integrat/dwar
Diversi Speċijiet għas-Sajd fil-Baltiku, li sar f’Charlottenlund, id-Danimarka
fis-6-8 ta’ Marzu 2012[11].

laqgħa tal-grupp ta’
ħidma ta’ esperti tal-STECF dwar pjanijiet ta’ ġestjoni pluriennali,
f’Rostock, il-Ġermanja, bejn is-26 ta’ Marzu u
t-30 ta’ Marzu 2012[12].
Wara s-serje ta’ laqgħat imsemmija
fil-qosor hawn fuq, l-STECF irrakkomanda li pjan ta’ ġestjoni bbażat
fuq il-miri attwali, ta’ speċi waħda tal-MSY jilħaq il-kriterji
tal-għoti ta’ rendiment għoli fit-tul, b’riskju minimu
għall-istokk. Fil-qosor, pjan bħal dan ikun konsistenti
mal-prinċipji tar-Rendiment Massimu Sostenibbli (MSY). Huma nnotaw ukoll
li approċċ aktar iffukat fuq speċijiet differenti jista’
jippermetti mortalità mis-sajd fil-mira ogħla fuq xi stokkijiet, iżda
li jkun meħtieġ xogħol aktar xjentifiku biex jiġu evalwati
r-riskji assoċjati ma’ approċċ bħal dan. Fid-dawl ta’ dan
il-parir, ġie ppreparat dokument ta’ diskussjoni li ppreżenta dawn
iż-żewġ għażliet u l-implikazzjonijiet tagħhom.
Dan kien diskuss mal-Istati Membri f’laqgħa tal-BATFISH, u mal-BSAC,
it-tnejn li huma f’nofs Ġunju 2012.
Permezz tal-adozzjoni tar-Regolament dwar
ir-Riforma tal-Politika Komuni tas-Sajd fl-2013 u l-pubblikazzjoni tar-Rapport
Finali tat-Task Force dwar il-pjanijiet pluriennali stabbilit mill-Parlament
Ewropew u l-Kunsill f’April 2014[13],
saru aktar konsultazzjonijiet mal-partijiet interessati fil-BSAC u ma’
amministrazzjonijiet tal-Istati Membri fil-BALTFISH. Dan seħħ bejn
Marzu u Ġunju 2014.
Mezzi użati biex il-parir tal-esperti
jkun disponibbli għall-pubbliku
Ir-rapporti tal-laqgħat kollha
tal-esperti rilevanti tal-STECF jinsabu fuq il-websajt tal-STECF: https://stecf.jrc.ec.europa.eu/.
Barra minn hekk, matul il-proċess ta’
konsultazzjoni l-partijiet interessati kienu involuti b’mod attiv f’kull stadju
tal-iżvilupp sussegwenti tal-inizjattiva.
·
Valutazzjoni tal-impatt

·
Qabel l-abbozzar tal-pjan pluriennali, saret
valutazzjoni estensiva tal-impatt. Matul il-valutazzjoni ġew analizzati
tliet għażliet mill-aspetti bijoloġiċi, ambjentali u
ekonomiċi-soċjali. L-għażla bl-aktar impatt ta’
benefiċċju mbagħad ġiet żviluppata fil-pjan
pluriennali preżenti. Li jiġi żgurat sajd sostenibbli fil-livell
tal-MSY sal-2015 għall-istokkijiet ikkonċernati jfisser li jinkisbu
benefiċċji bijoloġiċi u ambjentali. It-tnaqqis probabbli fl-ammont globali tas-sajd jimplika wkoll tnaqqis
fl-emissjonijiet minn magni tal-bastimenti.
·
Fir-rigward tal-impatt ekonomiku u soċjali,
jekk l-istokkijiet tal-aringi u l-laċċ ikħal jinġiebu
taħt pjan ta’ ġestjoni, dan jipprovdi bażi sistematika
għat-twaqqif ta’ TACs annwali b’tali mod li s-settur pelaġiku
jingħata prevedibbiltà tal-qabdiet li tgħin biex jiġi
appoġġjat l-ippjanar tan-negozju u l-istabbiltà tal-provvista. Dan
iżid ukoll mal-valur, peress li l-pjanijiet ta’ ġestjoni
ġeneralment huma prerekwiżit għas-sajd biex tinkiseb
ċertifikazzjoni, pereżempju, mill-Marine Stewardship Council (MSC).
Ħut maqbud f’tali sajd iċċertifikat jista’ mbagħad jattira
prezz ogħla fis-suq.
·
It-tnaqqis fl-opportunitajiet tas-sajd jista’
jwassal għal tnaqqis żgħir fil-profitt għas-sajjieda,
l-industrija tal-ipproċessar, u jista’ jaffettwa lill-konsumaturi b’mod
negattiv fuq perjodu ta’ żmien qasir, imma l-istabbiliment mill-ġdid
tal-istatus tal-istokkijiet jiżgura benefiċċji fit-tul f’termini
ta’ profitt u sajd sostenibbli. Barra minn hekk, it-tnaqqis temporanju
tal-kwoti normalment iwassal għal żieda fil-prezz għal dak
l-istokk.
·
It-tneħħija tas-sistema tal-isforzi
tas-sajd u tal-ħtieġa tas-sajd f’żona unika se tissimplifika
l-qafas legali u tnaqqas il-piż amministrattiv fuq l-Istati Membri u
l-industrija.
3.           ELEMENTI LEGALI TAL-PROPOSTA
·
Bażi ġuridika

L-Artikolu 43(2) tat-Trattat dwar
il-Funzjonament tal-Unjoni Ewropea
·
Prinċipju tas-sussidjarjetà
Id-dispożizzjonijiet tal-proposta
jikkonċernaw il-konservazzjoni tar-riżorsi bijoloġiċi
tal-baħar, miżuri li jaqgħu taħt il-kompetenza esklussiva
tal-Unjoni. Konsegwentement, il-prinċipju tas-sussidjarjetà ma japplikax.
·
Prinċipju tal-proporzjonalità
Il-miżuri proposti huma konformi
mal-prinċipju tal-proporzjonalità peress li huma xierqa,
meħtieġa u l-ebda miżura inqas restrittiva oħra mhija
disponibbli biex jintlaħqu l-għanijiet mixtieqa tal-politika.
·
L-għażla tal-istrument
L-istrument li qed jiġi propost:
Ir-Regolament tal-Parlament Ewropew u tal-Kunsill.
4.           IMPLIKAZZJONI BAĠITARJA
Ebda implikazzjoni baġitarja.
2014/0285 (COD)
Proposta għal
REGOLAMENT TAL-PARLAMENT EWROPEW U
TAL-KUNSILL
li jistabbilixxi pjan pluriennali
għall-istokkijiet tal-merluzz, l-aringi u l-laċċ ikħal
fil-Baħar Baltiku u s-sajd li jisfrutta dawk l-istokkijiet, li jemenda
r-Regolament tal-Kunsill (KE) Nru 2187/2005 u li jirrevoka r-Regolament
tal-Kunsill (KE) Nru 1098/2007
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea, u b'mod partikolari l-Artikolu 43(2)
tiegħu,
Wara li kkunsidraw
il-proposta mill-Kummissjoni Ewropea,
Wara li kkunsidraw
l-opinjoni tal-Kumitat Ekonomiku u Soċjali Ewropew[14],
Wara li kkunsidraw l-opinjoni tal-Kumitat
tar-Reġjuni[15],
Wara li l-proposta ntbagħtet
lill-Parlamenti Nazzjonali,
Filwaqt li jaġixxu skont
il-proċedura leġislattiva ordinarja,
Billi:
(1)       Il-Konvenzjoni
tan-Nazzjonijiet Uniti tal-10 ta’ Diċembru 1982 dwar
il-Liġi tal-Baħar[16],
li fiha l-Unjoni hija parti kontraenti, tipprevedi obbligi ta’ konservazzjoni,
inkluż iż-żamma jew l-irkupru tal-popolazzjonijiet ta’
speċijiet maqbuda f’livelli li jistgħu jipproduċu r-rendiment
massimu sostenibbli.
(2)       Fis-Summit Dinji dwar
l-Iżvilupp Sostenibbli li sar f'Johannesburg fl-2002, l-Unjoni u l-Istati
Membri tagħha impenjaw ruħhom li jaġixxu kontra t-tnaqqis
kontinwu ta' bosta stokkijiet ta' ħut. Għalhekk, huwa
meħtieġ li jiġu adattati r-rati ta’ sfruttar tal-merluzz,
l-aringi u l-laċċ ikħal fil-Baħar Baltiku sabiex jiġi
żgurat li l-isfruttar ta’ dawn l-istokkijiet jerġgħu
jinġiebu u jinżammu ’l fuq minn livelli li jistgħu
jipproduċu r-rendiment massimu sostenibbli.
(3)       Il-Politika Komuni tas-Sajd
għandha tikkontribwixxi għall-ħarsien tal-ambjent marittimu,
għall-ġestjoni sostenibbli tal-ispeċijiet kollha sfruttati
kummerċjalment, u b’mod partikolari għall-kisba ta’ status ambjentali
tajjeb sal-2020, kif stipulat fl-Artikolu 1(1)
tad-Direttiva 2008/56/KE tal-Parlament Ewropew u tal-Kunsill[17].
(4)       Ir-Regolament (UE)
Nru 1380/2013 tal-Parlament Ewropew u tal-Kunsill jistabbilixxi r-regoli
tal-politika komuni tas-sajd (“PKS”) b’mod konformi mal-obbligi internazzjonali
tal-Unjoni. L-għanijiet tal-PKS huma, fost
l-oħrajn, li jkun żgurat li s-sajd u l-akkwakultura jkunu
ambjentalment sostenibbli fit-tul, li jiġi applikat l-approċċ
ta' prekawzjoni għall-ġestjoni tas-sajd, u li jiġi implimentat
approċċ ibbażat fuq l-ekosistema għall-ġestjoni
tas-sajd.
(5)       Parir xjentifiku riċenti
mill-Kunsill Internazzjonali għall-Esplorazzjoni tal-Baħar (“ICES”) u
l-Kumitat Xjentifiku, Tekniku u Ekonomiku għas-Sajd (“STECF”) indika li
l-isfruttament tal-istokkijiet tal-merluzz, il-laċċ ikħal u xi
wħud mill-istokkijiet tal-aringi jaqbeż dak meħtieġ biex
jinkiseb ir-rendiment massimu sostenibbli.
(6)       Pjan ta’ ġestjoni
għall-istokkijiet tal-merluzz ilu fis-seħħ mill-2007[18] iżda
l-istokkijiet tal-aringi u l-laċċ ikħal għadhom mhumiex
soġġetti għal pjanijiet simili. Peress li jeżistu
interazzjonijiet bijoloġiċi qawwijin bejn l-istokkijiet tal-merluzz u
dawk pelaġiċi, id-daqs tal-istokk tal-merluzz jista’ jaffettwa dak
tal-istokkijiet tal-aringi u tal-laċċ ikħal u viċi versa. Barra minn hekk, l-Istati Membri u l-partijiet interessati
esprimew appoġġ għall-iżvilupp u l-implimentazzjoni ta’
pjanijiet ta' ġestjoni għall-istokkijiet ewlenin tal-Baltiku.
(7)       Il-pjan pluriennali stabbilit
permezz ta’ dan ir-Regolament, skont l-Artikoli 9 u 10 tar-Regolament (UE)
Nru 1380/2013, għandu jkun ibbażat fuq parir xjentifiku, tekniku
u ekonomiku u jkun fih, għanijiet, miri kwantifikabbli bi skadenzi
ċari, punti ta’ referenza ta’ konservazzjoni u miżuri ta'
salvagwardja.
(8)       Huwa xieraq li jiġi
stabbilit pjan tas-sajd għal diversi speċijiet li jqis id-dinamika
bejn l-istokkijiet tal-merluzz, l-aringi u l-laċċ ikħal, u li
jqis ukoll l-ispeċijiet tal-qabdiet inċidentali tas-sajd għal
dawn l-istokkijiet, jiġifieri l-istokkijiet tal-Baltiku tal-barbun
tat-tbajja’, tal-barbun lixx, tal-barbun u tal-barbun imperjali. L-għan
ta’ dan il-pjan għandu jkun li jimmira lejn il-ksib u ż-żamma
tar-rendimenti massimi sostenibbli għall-istokkijiet ikkonċernati.
(9)       L-isfruttament
tal-istokkijiet tal-merluzz u dawk pelaġiċi ma għandux
jipperikola s-sostenibbiltà tal-istokkijiet meħuda bħala qabdiet
inċidentali f’dan is-sajd, jiġifieri l-istokkijiet tal-Baħar
Baltiku tal-barbun tat-tbajja’, tal-barbun lixx, tal-barbun u tal-barbun
imperjali. Għalhekk, il-pjan għandu jimmira wkoll li jiżgura
l-konservazzjoni ta’ dawn l-istokkijiet ta’ qabdiet inċidentali ’l fuq
mil-livelli ta’ bijomassa li jikkorrispondu mal-approċċ ta'
prekawzjoni.
(10)     Barra minn hekk, minħabba
li l-Artikolu 15 tar-Regolament (UE) Nru 1380/2013 introduċa
obbligu tal-iżbark, inkluż għall-ispeċijiet kollha koperti
mit-TACs, il-pjan għandu wkoll jimmira li jikkontribwixxi
għall-implimentazzjoni tal-obbligu tal-iżbark għall-merluzz,
l-aringi, il-laċċ ikħal u l-barbun tat-tbajja’.
(11)     L-Artikolu 16(4)
tar-Regolament (UE) Nru 1380/2013 jitlob li l-opportunitajiet tas-sajd
jiġu stabbiliti skont il-miri stabbiliti fil-pjanijiet pluriennali.
(12)     Dawn il-miri għalhekk
għandhom jiġu stabbiliti u jiġu espressi f’termini ta’ rati ta’
mortalità mis-sajd, ibbażati fuq pariri xjentifċi[19].
(13)     Huwa meħtieġ li
jiġu stabbiliti punti ta’ referenza ta’ konservazzjoni sabiex jippermettu
prekawzjoni addizzjonali meta daqs ta’ stokk jitnaqqas għal ċertu
livell kritiku li jippreżenta riskju serju. Tali
punti ta’ referenza ta’ konservazzjoni għandhom jiġu ddeterminati fuq
livelli ta’ bijomassa minima ta’ riproduzzjoni li hija konsistenti
mal-kapaċità riproduttiva sħiħa. Għandhom jiġu
previsti miżuri ta’ rimedju fil-każ li d-daqs tal-istokk jaqa’
taħt il-bijomassa minima ta’ riproduzzjoni.
(14)     Fil-każ ta’ stokkijiet
meħuda bħala qabdiet inċidentali, fin-nuqqas ta’ parir
xjentifiku dwar tali livelli ta’ bijomassa minima ta’ riproduzzjoni,
għandhom jiġu adottati miżuri ta' konservazzjoni
speċifiċi meta parir xjentifiku jiddikjara li xi stokk ikun mhedded.
(15)     Il-ħut maqbud permezz ta’
sajd bi xbieki nassa, nases u kavetti ikollu sopravivenza għolja
minħabba l-karatteristiċi ta’ dawk l-irkapti li ma jikkawżawx
ħsara lill-ħut, kif ikkonfermat minn vjaġġi tas-sajd sperimentali.
Għalhekk, minbarra l-każijiet stipulati
fil-punti (a) sa (c) tal-Artikolu 15(4) tar-Regolament (UE)
Nru 1380/2013, huwa xieraq li l-merluzz, l-aringi, il-barbun tat-tbajja’ u
l-laċċ ikħal jiġu eżentati mill-obbligu
tal-iżbark f’dak is-sajd.
(16)     Sabiex jikkonforma mal-obbligu
tal-iżbark stabbilit mill-Artikolu 15(1) tar-Regolament (UE)
Nru 1380/2013, il-pjan għandu jipprovdi għal miżuri ta’
ġestjoni oħra kif stipulat fil-punti (a) sa (c)
tal-Artikolu 15(4) ta’ dak ir-Regolament. Tali
miżuri għandhom jiġu stabbiliti permezz ta’ atti delegati.
(17)     Il-pjan għandu jipprovdi
wkoll għal ċerti miżuri tekniċi ta’ akkumpanjament biex
jiġu adottati, permezz ta’ atti delegati, sabiex jikkontribwixxu
għall-kisba tal-għanijiet tal-pjan, b’mod partikolari rigward il-protezzjoni
ta' ħut żgħir jew ħut riproduttiv. Sakemm issir
ir-reviżjoni tar-Regolament tal-Kunsill (KE) Nru 2187/2005[20], għandu jiġi
previst ukoll li miżuri bħal dawn jistgħu, fejn
meħtieġ għall-kisba tal-objettivi tal-pjan, jidderogaw minn
ċerti elementi mhux essenzjali ta’ dak ir-Regolament.
(18)     Sabiex ikun hemm adattament
għall-progress tekniku u xjentifiku fil-ħin u b’mod proporzjonat u
biex tiġi żgurata l-flessibbiltà u tiġi permessa l-evoluzzjoni
ta’ ċerti miżuri, is-setgħa tal-adozzjoni tal-atti skont
l-Artikolu 290 tat-Trattat dwar il-Funzjonament tal-Unjoni Ewropea
għandha tiġi ddelegata lill-Kummissjoni fir-rigward tas-supplimentar
ta’ dan ir-Regolament fir-rigward ta’ miżuri ta’ rimedju li
jikkonċernaw il-barbun tat-tbajja’, il-barbun, il-barbun imperjali u
l-barbun lixx, l-implimentazzjoni tal-obbligu tal-iżbark u l-miżuri
tekniċi. Huwa partikolarment importanti li
l-Kummissjoni twettaq konsultazzjonijiet xierqa matul ix-xogħol ta'
tħejjija tagħha, anki fil-livell tal-esperti. Meta tkun qed tħejji
u tfassal l-atti delegati, il-Kummissjoni, għandha tiżgura
trażmissjoni simultanja, f'waqtha u xierqa ta' dokumenti rilevanti
lill-Parlament Ewropew u lill-Kunsill.
(19)     Skont l-Artikolu 18
tar-Regolament (UE) Nru 1380/2013, meta l-Kummissjoni tkun ingħatat
setgħat biex tadotta atti delegati fir-rigward ta’ ċerti miżuri
ta’ konservazzjoni kif stipulati fil-pjan, l-Istati Membri li jkollhom interess
ta’ ġestjoni dirett fis-sajd fil-Baħar Baltiku għandu jkollhom
il-possibbiltà li jissottomettu rakkomandazzjonijiet konġunti għal
miżuri bħal dawn, sabiex dawn il-miżuri jkunu mfasslin sew biex
jikkorrispondu mal-partikolaritajiet tal-Baħar Baltiku u s-sajd
tiegħu. Għandha tiġi stabbilita
l-iskadenza għas-sottomissjoni ta’ dawn ir-rakkomandazzjonijiet, kif
meħtieġ skont l-Artikolu 18(1) ta’ dak ir-Regolament.
(20)     Bil-għan li tiġi
żgurata konformità mal-miżuri stabbiliti f’dan ir-Regolament,
għandhom jiġu adottati miżuri speċifiċi ta’ kontroll
apparti dawk previsti fir-Regolament tal-Kunsill (KE) Nru 1224/2009[21].
(21)     Filwaqt li jiġi
rikonoxxut li l-Baħar Baltiku huwa żona tas-sajd pjuttost
żgħira fejn bastimenti prinċipalment żgħar iwettqu
vjaġġi qosra tas-sajd, l-użu ta’ notifika minn qabel kif mitlub
mill-Artikolu 17 tar-Regolament (KE) 1224/2009 għandu jiġi estiż
biex ikopri l-bastimenti kollha b’tul totali ta’ tmien metri jew aktar, u
n-notifiki minn qabel għandhom jiġu sottomessi tal-inqas siegħa
qabel il-ħin stmat tal-wasla fil-port. Madankollu,
meta jitqies l-effett ta’ vjaġġi tas-sajd li jinvolvu kwantitajiet
żgħar ħafna ta’ ħut fuq l-istokkijiet ikkonċernati u
l-piż amministrattiv ta’ notifiki minn qabel relatati magħhom, huwa
xieraq li jiġi stabbilit livell għal tali notifiki minn qabel, meta
dawn il-bastimenti jżommu abbord mill-inqas 300 kg ta' merluzz jew
żewġ tunnellati ta' stokkijiet pelaġiċi.
(22)     Għandhom jiġu
stabbiliti limiti għall-istokkijiet tal-merluzz, l-aringi u
l-laċċ ikħal, li bastiment tas-sajd hu meħtieġ li
jiżbarka f’port speċifikat jew f’post viċin il-kosta, skont
l-Artikolu 43 tar-Regolament (KE) Nru 1224/2009. Barra minn hekk, meta jagħżlu dawn il-portijiet
jew postijiet qrib ix-xatt, l-Istati Membri għandhom japplikaw il-kriterji
previsti fl-Artikolu 43(5) ta’ dak ir-Regolament b’tali mod li jiġi
żgurat kontroll effettiv tal-istokkijiet koperti minn dan ir-Regolament.
(23)     Skont l-Artikolu 10(3)
tar-Regolament (UE) Nru 1380/2013 għandhom jiġu stabbiliti
dispożizzjonijiet għall-valutazzjoni perjodika mill-Kummissjoni
tal-adegwatezza u l-effettività tal-applikazzjoni ta’ dan ir-Regolament. Tali
valutazzjoni għandha ssegwi u tkun ibbażata fuq evalwazzjoni
komparattiva tal-istokkijiet ikkonċernati mwettqa mill-ICES.
(24)     Skont l-Artikolu 9(4)
tar-Regolament (UE) Nru 1380/2013, qabel l-abbozzar tal-pjan, ġie
evalwat kif xieraq l-impatt ekonomiku u soċjali probabbli tiegħu[22].
(25)     Fir-rigward tal-qafas ta’
żmien, huwa mistenni li għall-istokkijiet ikkonċernati
għandu jinkiseb rendiment massimu sostenibbli sal-2015. Għandu
jinżamm minn hemm ’il quddiem.
(26)     Fin-nuqqas ta’ reġim ta’
sforz tas-sajd hu meħtieġ li jitħassru r-regoli
speċifiċi dwar permess tas-sajd speċjali u t-tibdil ta’
bastimenti jew magni applikabbli għall-Golf ta’ Riga. Għaldaqstant,
ir-Regolament tal-Kunsill (KE) Nru 2187/2005 għandu jiġi
emendat.
(27)     Ir-Regolament tal-Kunsill (KE)
Nru 1098/2007[23]
għandu jiġi rrevokat,
ADOTTAW DAN IR-REGOLAMENT:
KAPITOLU I
SUĠĠETT, KAMP TA’ APPLIKAZZJONI U
DEFINIZZJONIJIET
Artikolu 1
Suġġett
u kamp ta’ applikazzjoni
1. Dan ir-Regolament jistabbilixxi pjan
pluriennali (minn hawn ’il quddiem imsejjaħ “pjan”) għall-istokkijiet
li ġejjin (minn hawn ’il quddiem imsejħa “l-istokkijiet
ikkonċernati”) fl-ilmijiet tal-Unjoni tal-Baħar Baltiku u s-sajd li
jisfrutta l-istokkijiet ikkonċernati:
(a) merluzz (Gadus
morhua) fis-Suddiviżjonijiet tal-ICES 22-24 (merluzz tal-Baltiku
tal-Punent);
(b) merluzz (Gadus
morhua) fis-Suddiviżjonijiet tal-ICES 25-32 (merluzz tal-Baltiku
tal-Lvant);
(c) aringi (Clupea
harengus) fis-Suddiviżjonijiet tal-ICES 25, 26, 27, 28.2, 29 u 32
(aringi tal-Baltiku Ċentrali);
(d) aringi (Clupea
harengus) fis-Suddiviżjoni tal-ICES 28.1 (aringi tal-Golf ta’ Riga);
(e) aringi (Clupea
harengus) fis-Suddiviżjoni tal-ICES 30 (aringi tal-Baħar
tal-Botnija);
(f) aringi (Clupea
harengus) fis-Suddiviżjoni tal-ICES 31 (aringi tal-Bajja tal-Botnija);
(g) aringi (Clupea
harengus) fid-Diviżjoni ICES IIIa u s-Suddiviżjonijiet 22-24
(aringi tal-Baltiku tal-Punent);
(h) laċċ
ikħal (Sprattus sprattus) fis-Suddiviżjonijiet tal-ICES 22-32.
2. Il-pjan għandu
japplika wkoll għall-barbun tat-tbajja’, il-barbun, il-barbun imperjali u
l-barbun lixx fis-Suddiviżjonijiet tal-ICES 22-32 maqbuda meta jsir sajd
għall-istokkijiet ikkonċernati.
Artikolu 2
Definizzjonijiet
Għall-finijiet ta’ dan ir-Regolament, flimkien ma’ dawk stabbiliti fl-Artikolu 4 tar-Regolament
(UE) Nru 1380/2013 tal-Parlament Ewropew u tal-Kunsill, l-Artikolu 4
tar-Regolament tal-Kunsill (KE) Nru 1224/2009 u l-Artikolu 2
tar-Regolament tal-Kunsill (KE) Nru 2187/2005 għandhom japplikaw
id-definizzjonijiet li ġejjin:
(a) “stokkijiet
pelaġiċi” tfisser l-istokkijiet elenkati fl-Artikolu 1(c) sa (h)
ta’ dan ir-Regolament u kwalunkwe kombinament tagħhom;
(b) “xbieki nassa” tfisser xbieki kbar, ankrati, imwaħħlin ma’ lasti
jew okkażjonalment f’wiċċ l-ilma, miftuħa
fil-wiċċ u pprovduti b'diversi tipi ta' tagħmir li jiġbed u
jżomm il-ħut fih, u li ġeneralment ikun maqsum f’taqsimiet
magħluqa fil-qiegħ bi xbiek;
(c) “nases u kavetti”
tfisser nases żgħar iddisinjati biex jaqbdu l-krustaċej jew
il-ħut fil-forma ta’ gaġeġ jew qfief magħmula minn diversi
materjali li jitqiegħdu f'qiegħ il-baħar jew waħedhom jew
f’ringieli; marbutin bi ħbula (ħbula tal-gavitelli) ma' gavitelli
fil-wiċċ li juru l-pożizzjoni tagħhom u li jkollhom
fetħa jew daħla waħda jew iktar minn waħda;
(d) “l-Istati Membri
kkonċernati” tfisser id-Danimarka, l-Estonja, il-Finlandja,
il-Ġermanja, il-Latvja, il-Litwanja, il-Polonja u l-Isvezja.
KAPITOLU II
GĦANIJIET U MIRI
Artikolu 3
Għanijiet
1. Il-pjan għandu jimmira li
jikkontribwixxi għall-għanijiet tal-politika komuni tas-sajd elenkati
fl-Artikolu 2 tar-Regolament (UE) Nru 1380/2013 u b’mod partikolari:
(a)
il-kisba u ż-żamma tar-rendiment massimu
sostenibbli għall-istokkijiet ikkonċernati, u
(b)
l-iżgurar tal-konservazzjoni tal-istokkijiet
tal-barbun tat-tbajja’, il-barbun lixx, il-barbun u l-barbun imperjali
b’konformità mal-approċċ ta' prekawzjoni.
2. Il-pjan għandu jimmira li
jikkontribwixxi għall-implimentazzjoni tal-obbligu tal-iżbark
stabbilit fl-Artikolu 15(1) tar-Regolament (UE) Nru 1380/2013
għall-istokkijiet ikkonċernati u għall-barbun tat-tbajja’.
Artikolu 4
Miri
1. Il-mortalità mis-sajd fil-mira għandha
tintlaħaq sal-2015 u tinżamm minn hemm ’il quddiem
għall-istokkijiet ikkonċernati fil-meded li ġejjin:
 Stokk || Il-medda tal-mortalità mis-sajd fil-mira
 Il-merluzz tal-Baltiku tal-Punent || 0.23-0.29
 Il-merluzz tal-Baltiku tal-Lvant || 0.41-0.51
 L-aringa tal-Baltiku Ċentrali || 0.23-0.29
 L-aringa tal-Golf ta’ Riga || 0.32-0.39
 L-aringa tal-Baħar tal-Botnija || 0.13-0.17
 L-aringa tal-Bajja tal-Botnija || Mhux definit
 L-aringa tal-Baltiku tal-Punent || 0.25-0.31
 Il-laċċa kaħla tal-Baltiku || 0.26-0.32
2. Skont l-Artikolu 16(4) tar-Regolament (UE) Nru 1380/2013,
l-opportunitajiet tas-sajd għandhom jikkonformaw mal-miri stipulati
fil-paragrafu 1.
KAPITOLU III
PUNTI TA’ REFERENZA TA’ KONSERVAZZJONI
Artikolu 5
Livell
minimu ta' bijomassa riproduttiva
1. Il-punti ta’ referenza ta’ konservazzjoni
espressi fil-livell minimu ta' bijomassa riproduttiva li hija konsistenti
mal-kapaċità riproduttiva sħiħa għandhom ikunu
għall-istokkijiet ikkonċernati kif ġej:
               Stokk ||               Il-livell minimu ta' bijomassa riproduttiva (f'tunnellati)
               Il-merluzz tal-Baltiku tal-Punent ||               36 400
               Il-merluzz tal-Baltiku tal-Lvant ||               88 200
               L-aringa tal-Baltiku Ċentrali ||               600 000
               L-aringa tal-Golf ta’ Riga ||               Mhux definit
               L-aringa tal-Baħar tal-Botnija ||               Mhux definit
               L-aringa tal-Bajja tal-Botnija ||               Mhux definit
               L-aringa tal-Baltiku tal-Punent ||               110 000
               Il-laċċa kaħla tal-Baltiku ||               570 000
2. Meta l-bijomassa riproduttiva ta’ kwalunkwe
wieħed mill-istokkijiet ikkonċernati għal sena partikolari tkun
taħt il-livelli minimi ta’ bijomassa riproduttiva stabbiliti
fil-paragrafu 1, għandhom jiġu adottati miżuri ta’ rimedju
xierqa biex jiżguraw ritorn rapidu tal-istokk ikkonċernat
għal-livelli ta' prekawzjoni. B’mod partikolari,
permezz ta’ deroga mill-Artikolu 4(2) ta’ dan ir-Regolament u skont
l-Artikolu 16(4) tar-Regolament (UE) Nru 1380/2013 l-opportunitajiet
tas-sajd għandhom jiġu stabbiliti f’livelli aktar baxxi minn dawk li
jirriżultaw fil-meded ta’ mortalità mis-sajd fil-mira stabbiliti fl-Artikolu 4(1).
Dawn il-miżuri ta’ rimedju jistgħu jinkludu wkoll, kif xieraq,
is-sottomissjoni ta’ proposti leġiżlattivi mill-Kummissjoni u
miżuri ta’ emerġenza adottati mill-Kummissjoni skont
l-Artikolu 12 tar-Regolament (UE) Nru 1380/2013.
KAPITOLU IV
Miżuri ta’ konservazzjoni
speċifiċi għall-barbun tat-tbajja’, il-barbun, il-barbun
imperjali u l-barbun lixx
Artikolu 6
Miżuri
f’każ ta’ theddida għall-barbun tat-tbajja’, il-barbun, il-barbun
imperjali u l-barbun lixx
1. Meta parir xjentifiku jiddikjara li
l-konservazzjoni ta’ kwalunkwe wieħed mill-istokkijiet tal-Baltiku
tal-barbun tat-tbajja’, il-barbun, il-barbun imperjali jew il-barbun lixx ikun
mhedded, il-Kummissjoni għandha tingħata s-setgħa li tadotta
atti delegati skont l-Artikolu 15 dwar miżuri speċifiċi ta’
konservazzjoni li jikkonċernaw l-istokk mhedded u rigward kwalunkwe
wieħed minn dawn li ġejjin:
(c)
(a)      adattament tal-kapaċità tas-sajd u
l-isforzi tas-sajd;
(d)
(b)     miżuri tekniċi, inklużi
(1)
 karatteristiċi ta’ irkaptu tas-sajd, b’mod
partikolari id-daqs tax-xibka, il-ħxuna tal-ispag, id-daqs tal-irkaptu);
(2)
l-użu tal-irkaptu
tas-sajd, b’mod partikolari l-ħin ta’ immersjoni, il-fond tal-irkaptu
użat);
(3)
projbizzjoni jew limitazzjoni
tas-sajd f'żoni speċifiċi;
(4)
projbizzjoni jew limitazzjoni
tas-sajd matul perjodi ta’ żmien speċifiċi;
(5)
daqs minimu ta’ referenza
għall-konservazzjoni
2. Il-miżuri msemmija
fil-paragrafu 1 għandhom jimmiraw li jiksbu l-għan stipulat
fl-Artikolu 3(1)(b) u jkunu bbażati fuq pariri xjentifiċi.
3. L-Istati Membri
kkonċernati jistgħu jissottomettu rakkomandazzjonijiet konġunti
skont l-Artikolu 18(1) tar-Regolament (UE) Nru 1380/2013 għal
miżuri speċifiċi ta’ konservazzjoni kif imsemmi
fil-paragrafu 1.
KAPITOLU V
L-OBBLIGU TAL-IŻBARK
Artikolu 7
Deroga
għal xbieki nassa, nases u kavetti
Permezz ta’ deroga mill-Artikolu 15(1)
tar-Regolament (UE) Nru 1380/2013 l-obbligu tal-iżbark ma
għandux japplika għall-istokkijiet ikkonċernati u l-barbun
tat-tbajja’ meta jsir sajd bl-irkapti li ġejjin: xbieki nassa, nases u
kavetti.
Artikolu 8
Implimentazzjoni tal-obbligu tal-iżbark
1.         Il-Kummissjoni
għandha tingħata s-setgħa li tadotta atti delegati skont
l-Artikolu 15 dwar il-miżuri li ġejjin:
(a) il-lista ta’
speċijiet li s-sajd tagħhom huwa pprojbit għall-iskop
tal-eżenzjoni mill-obbligu tal-iżbark previst
fl-Artikolu 15(4)(a) tar-Regolament (UE) Nru 1380/2013;
(b) eżenzjonijiet
mill-obbligu tal-iżbark stipulati
fl-Artikolu 15(4)(b) tar-Regolament (UE) Nru 1380/2013 għal speċijiet li l-evidenza xjentifika għalihom turi rati
għolja ta’ sopravivenza, b’kunsiderazzjoni tal-karatteristiċi
tal-irkaptu, tal-prattiki tas-sajd u tal-ekosistema; u
(c) eżenzjonijiet de
minimis imsemmijin fl-Artikolu 15(4)(c) tar-Regolament (UE)
Nru 1380/2013.
2. Il-miżuri msemmija
fil-paragrafu 1 għandhom jimmiraw lejn il-kisba tal-għan
stabbilit fl-Artikolu 3(2) u jkunu bbażati fuq pariri
xjentifiċi, fejn applikabbli. L-eżenzjonijiet
de minimis għandhom jikkonformaw mal-Artikolu 15(5)(c)
tar-Regolament (UE) Nru 1380/2013.
3. L-Istati Membri
kkonċernati jistgħu jissottomettu rakkomandazzjonijiet konġunti
skont l-Artikolu 18(1) tar-Regolament (UE) Nru 1380/2013 għal
miżuri msemmijin fil-paragrafu 1.
KAPITOLU VI
MIŻURI TEKNIĊI
Artikolu 9
Qafas ta’ miżuri tekniċi
1. Il-Kummissjoni
għandha tingħata s-setgħa li tadotta atti delegati skont
l-Artikolu 15 dwar il-miżuri tekniċi li ġejjin:
(a)
speċifikazzjonijiet ta’ karatteristiċi ta’ irkapti tas-sajd u regoli
li jirregolaw l-użu tagħhom;
(b)
speċifikazzjonijiet ta’ modifikazzjonijiet jew apparat addizzjonali
mal-irkapti tas-sajd;
(c) limitazzjonijiet jew
projbizzjonijiet fuq l-użu ta’ ċerti irkapti tas-sajd u dwar
l-attivitajiet tas-sajd, f’ċerti żoni jew perjodi;
(d) daqsijiet ta’
referenza ta’ konservazzjoni minima għal kwalunkwe wieħed
mill-istokkijiet koperti minn dan ir-Regolament.
2. Il-miżuri msemmija
fil-paragrafu 1 għandhom jimmiraw li jiksbu l-għanijiet
stipulati fl-Artikolu 3 u b’mod partikolari l-protezzjoni
taż-żgħar jew il-ħut riproduttiv.
3. L-atti
delegati msemmija fil-paragrafu 1, fejn meħtieġ għall-kisba
tal-għanijiet imsemmija fil-paragrafu 2, jistgħu jidderogaw
mid-dispożizzjonijiet li ġejjin tar-Regolament (KE)
Nru 2187/2005:
(a) speċifikazzjonijiet ta’ speċijiet
fil-mira u daqsijiet tal-malja stipulati fl-Annessi II u III imsemmija
fl-Artikoli 3 u 4 tar-Regolament (KE) Nru 2187/2005;
(b) strutturi,
karatteristiċi u regoli li jirregolaw l-użu ta’ irkapti attivi
stabbiliti fl-Artikolu 5(2), (3) u (4) u l-Artikolu 6 tiegħu;
(c) strutturi,
karatteristiċi u regoli li jirregolaw l-użu ta’ irkapti passivi
stipulati fl-Artikolu 8;
(d) il-koordinati ta’
żoni pprojbiti u perjodi ta’ applikazzjoni stabbiliti fl-Artikolu 16
tiegħu;
(e) l-ispeċijiet,
iż-żoni ġeografiċi u perjodi ta’ applikazzjoni
tar-restrizzjonijiet fuq is-sajd għal ċerti stokkijiet stabbiliti
fl-Artikolu 18a(1) tiegħu, u d-dettalji tekniċi tad-deroga
stabbiliti fl-Artikolu 18a(2) tiegħu;
(f) il-projbizzjoni
tat-tkarkir għall-Golf ta’ Riga stabbilita fl-Artikolu 22
tiegħu.
4. L-Istati
Membri kkonċernati jistgħu jissottomettu rakkomandazzjonijiet
konġunti skont l-Artikolu 18(1) tar-Regolament (UE)
Nru 1380/2013 għal miżuri msemmijin fil-paragrafu 1.
KAPITOLU VII
REĠJONALIZZAZZJONI
Artikolu 10
Kooperazzjoni
reġjonali
1. L-Artikolu 18(1)
sa (6) tar-Regolament (UE) Nru 1380/2013 għandu japplika għall-miżuri taħt dan il-Kapitolu.

2. L-Istati Membri kkonċernati
jistgħu jissottomettu rakkomandazzjonijiet konġunti skont
l-Artikolu 18(1) tar-Regolament (UE) Nru 1380/2013 fl-iskadenzi li
ġejjin:
a)         għall-miżuri
stabbiliti fl-Artikolu 6(1) u rigward sena kalendarja partikolari, mhux
aktar tard mill-1 ta’ Settembru tas-sena preċedenti;
b)         għall-miżuri stabbiliti fl-Artikoli 8(1) u 9(1),
għall-ewwel darba mhux aktar tard minn sitt xhur wara
d-dħul fis-seħħ ta’ dan ir-Regolament u mbagħad kull sitt
xhur wara kull sottomissjoni tal-evalwazzjoni tal-pjan skont
l-Artikolu 14.
KAPITOLU VIII
KONTROLL U INFURZAR
Artikolu 11
Relazzjoni
mar-Regolament tal-Kunsill (KE) Nru 1224/2009
Il-miżuri ta’ kontroll previsti f’dan
il-Kapitolu għandhom japplikaw flimkien ma’ dawk preskritti fir-Regolament
tal-Kunsill (KE) Nru 1224/2009, ħlief fejn stabbilit mod ieħor
f’dan il-Kapitolu.
Artikolu 12
Notifiki
minn qabel
1. Permezz ta’ deroga mill-Artikolu 17(1)
tar-Regolament (KE) Nru 1224/2009, l-obbligu ta’ notifika minn qabel
stabbilit f’dak l-Artikolu għandu japplika għall-kaptani
tal-bastimenti tas-sajd tal-Unjoni ta’ tul totali ta’ tmien metri jew
iżjed li jżommu abbord mill-inqas 300 kg ta' merluzz jew
żewġ tunnellati ta' stokkijiet pelaġiċi.
2. Permezz tad-deroga
mill-Artikolu 17(1) tar-Regolament (KE) Nru 1224/2009, il-perjodu ta’
notifika minn qabel stabbilit f’dak l-Artikolu għandu jkun ta’ mill-inqas
siegħa qabel il-ħin stmat tal-wasla fil-port.
Artikolu 13
Portijiet magħżula
Il-limitu applikabbli għall-piż
ħaj ta’ speċijiet soġġetti għall-pjan pluriennali, li
jekk bastiment tas-sajd jaqbżu, jkollu jiżbarka l-qabdiet tiegħu
f’port speċifikat jew f’post qrib ix-xatt kif stipulat fl-Artikolu 43
tar-Regolament (KE) Nru 1224/2009 għandu jkun:
(a) 750 kilogramma
ta’ merluzz,
(b) 5 tunnellati ta’
stokkijiet pelaġiċi.
KAPITOLU IX
SEGWITU
Artikolu 14
Evalwazzjoni
tal-pjan
Il-Kummissjoni għandha tiżgura
evalwazzjoni tal-impatt ta’ dan il-pjan fuq l-istokkijiet koperti minn dan
ir-Regolament u fuq is-sajd li jisfrutta dawk l-istokkijiet, b’mod partikolari
biex jitqiesu l-bidliet fil-parir xjentifiku, sitt snin wara d-dħul
fis-seħħ tal-pjan u, wara dan, kull sitt snin. Il-Kummissjoni għandha tissottometti r-riżultati
ta’ dawn l-evalwazzjonijiet lill-Parlament Ewropew u lill-Kunsill.
KAPITOLU X
DISPOŻIZZJONIJIET PROĊEDURALI
Artikolu 15
L-eżerċitar
tad-delega
1. Il-Kummissjoni għandha tingħata
s-setgħa li tadotta atti delegati soġġetta
għall-kundizzjonijiet stabbiliti f'dan l-Artikolu.
2. Id-delega tas-setgħa msemmija
fl-Artikoli 6, 8 u 9 għandha tingħata lill-Kummissjoni għal
perjodu ta’ żmien mhux determinat mid-data tad-dħul
fis-seħħ ta’ dan ir-Regolament.
3. Id-delega
tas-setgħa msemmija fl-Artikoli 6, 8 u 9 tista' tiġi rrevokata
fi kwalunkwe ħin mill-Parlament Ewropew jew mill-Kunsill. Id-deċiżjoni
ta' revoka għandha ttemm id-delega tas-setgħa speċifikata f'dik
id-Deċiżjoni. Għandha tidħol fis-seħħ
l-għada tal-pubblikazzjoni tad-deċiżjoni f'Il-Ġurnal
Uffiċjali tal-Unjoni Ewropea jew f'data aktar tard speċifikata
hemmhekk. Din ma għandhiex taffettwa l-validità ta' xi att delegat li jkun
diġà fis-seħħ.
4. Malli tadotta att
delegat, il-Kummissjoni għandha tinnotifikah simultanjament lill-Parlament
Ewropew u lill-Kunsill.
5. Att delegat adottat skont l-Artikoli 6, 8 u 9 għandu
jidħol fis-seħħ biss jekk ma tkun saret ebda
oġġezzjoni mill-Parlament Ewropew jew mill-Kunsill fi żmien
xahrejn min-notifika ta’ dak l-att lill-Parlament Ewropew u lill-Kunsill jew
jekk, qabel jiskadi dak il-perjodu, il-Parlament Ewropew u l-Kunsill ikunu nfurmaw
lill-Kummissjoni li mhumiex se joġġezzjonaw. Dak
il-perjodu għandu jiġi estiż b’xahrejn fuq l-inizjattiva
tal-Parlament Ewropew jew tal-Kunsill.

KAPITOLU XI
EMENDI
Artikolu 16
Emendi
għar-Regolament tal-Kunsill (KE) Nru 2187/2005
L-Artikoli 20 u 21 tar-Regolament (KE)
Nru 2187/2005 jitħassru.
KAPITOLU XII
Revoka
Artikolu 17
Revoka
tar-Regolament tal-Kunsill (KE) Nru 1098/2007
Ir-Regolament (KE) Nru 1098/2007 huwa
rrevokat. Referenzi għar-Regolament irrevokat
għandhom jiġu interpretati bħala referenzi għal dan ir-Regolament.

KAPITOLU XIII
Dispożizzjonijiet finali
Artikolu 18
Dan ir-Regolament għandu jidħol
fis-seħħ fl-20 jum wara l-pubblikazzjoni tiegħu f’Il-Ġurnal
Uffiċjali tal-Unjoni Ewropea.
Għandu japplika
mill-1 ta’ Jannar 2015.
Dan ir-Regolament għandu jorbot
fl-intier tiegħu u japplika direttament fl-Istati Membri kollha.
Magħmul fi Brussell,
Għall-Parlament Ewropew
Għall-Kunsill
Il-President                                                    Il-President
[1]               http://www.ices.dk/aboutus/aboutus.asp
[2]               Ir-Regolament tal-Kunsill (KE) Nru 1098/2007
tat-18 ta’ Settembru 2007 li jistabbilixxi pjan pluriennali
għall-istokkijiet tal-merluzz fil-Baħar Baltiku u s-sajd li jisfrutta
dawk l-istokkijiet, u li jemenda r-Regolament (KEE) Nru 2847/93 u li
jirrevoka r-Regolament (KE) Nru 779/97 (ĠU L 248, 22.9.2007).
[3]               Id-Deċiżjoni
tal-Kummissjoni tas-26 ta’ Awwissu 2005 li tistabbilixxi
l-Kumitat Xjentifiku, Tekniku u Ekonomiku għas-Sajd (2005/629/KE)
[4]               Rapport tal-laqgħa tal-grupp ta’ esperti tal-STECF
dwar: Pjanijiet ta’ ġestjoni għal diversi speċijiet fil-Baltiku
(STECF-12-06)
[5]               ĠU L 354, 28.12.2013, p. 22.
[6]               MRAG, Settembru 2009: L-impatti ekonomiċi u
soċjali tax-xenarji proposti għal pjan ta’ ġestjoni pluriennali
għas-sajd pelaġiku tal-Baħar Baltiku, FISH/2006/09 — Lot 4.
[7]               Rapport tas-SottoGrupp dwar l-Objettivi u l-Istrateġiji
tal-Ġestjoni (STECF SGMOS 10-06). Parti e)
Evalwazzjoni ta’ pjan pluriennali għall-merluzz tal-Baħar Baltiku
[8]               Rapport tal-laqgħa tal-grupp ta’ esperti tal-STECF
dwar: Valutazzjoni tal-Impatt ta’ pjanijiet pluriennali tal-merluzz
tal-Baħar Baltiku (STECF 11-05)
[9]               Il-Kunsill
tal-Unjoni Ewropea, dokument 16684/11 ADD 1,
http://register.consilium.europa.eu/pdf/mt/11/st16/st16684-ad01.mt11.pdf
[10]             Rapport tal-laqgħa tal-grupp ta’ esperti tal-STECF
dwar: L-Identifikazzjoni Bikrija għal Valutazzjonijiet tal-Impatt
għall-pjanijiet Pluriennali għall-Ispeċijiet Differenti
tal-Baħar Baltiku u l-merluzz fil-Kattegat, fil-Baħar tat-Tramuntana,
fil-Punent tal-Iskozja u fil-Baħar Irlandiż. (STECF-12-05)
[11]             Rapport tal-Workshop dwar Parir Integrat/dwar Diversi
Speċijiet għas-Sajd tal-Baħar Baltiku (WKMULTBAL) 6‑8 ta’ Marzu 2012,
f’Charlottenlund, id-Danimarka. ICES CM 2012/ACOM:43
[12]             Rapport tal-laqgħa tal-grupp ta’ esperti tal-STECF
dwar: Pjanijiet ta’ ġestjoni għal diversi speċijiet fil-Baltiku
(STECF-12-06)
[13]             http://www.europarl.europa.eu/meetdocs/2009_2014/documents/pech/dv/taskfor/taskforce.pdf

[14]             ĠU C , , p. .
[15]             ĠU C , , p. .
[16]             ĠU L 179, 23.6.1998, p. 3.
[17]             Ir-Regolament
(UE) Nru 1380/2013 tal-Parlament Ewropew u tal-Kunsill
tal-11 ta’ Diċembru 2013 dwar il-Politika Komuni tas-Sajd,
li jemenda r-Regolamenti tal-Kunsill (KE) Nru 1954/2003 u (KE)
Nru 1224/2009 u li jħassar ir-Regolamenti tal-Kunsill (KE)
Nru 2371/2002 u (KE) Nru 639/2004 u d-Deċiżjoni tal-Kunsill
2004/585/KE (ĠU L 354, 28.12.2013, p.22)
[18]             Ir-Regolament tal-Kunsill (KE) Nru 1098/2007
tat-18 ta’ Settembru 2007 li jistabbilixxi pjan pluriennali
għall-istokkijiet tal-merluzz fil-Baħar Baltiku u s-sajd li jisfrutta
dawk l-istokkijiet, u li jemenda r-Regolament (KEE) Nru 2847/93 u li
jirrevoka r-Regolament (KE) Nru 779/97 (ĠU L 248, 22.9.2007,
p.1).
[19]             Servizzi tekniċi tal-ICES, Settembru 2014 http://www.ices.dk/sites/pub/Publication%20Reports/Advice/2014/Special%20Requests/EU_Fmsy_range_for_Baltic_cod_and_pelagic_stocks.pdf
[20]             Ir-Regolament tal-Kunsill (KE) Nru 2187/2005
tal-21 ta’ Diċembru 2005 għall-konservazzjoni ta’
riżorsi tas-sajd permezz ta’ miżuri tekniċi fil-Baħar
Baltiku, fil-Belts u fis-Sound, li jemenda r-Regolament (KE) Nru 1434/98 u
jħassar ir-Regolament (KE) Nru 88/98 (ĠU L 349, 31.12.2005, p. 1).
[21]             Ir-Regolament tal-Kunsill (KE) Nru 1224/2009 tal-20
ta’ Novembru 2009 li jistabbilixxi sistema Komunitarja ta’ kontroll
għall-iżgurar tal-konformità mar-regoli tal-Politika Komuni tas-Sajd,
(ĠU L 343, 22.12.2009, p. 1).
[22]             Valutazzjoni tal-impatt ippubblikata ... (għad
trid timtela)
[23]             Ir-Regolament tal-Kunsill (KE) Nru 1098/2007
tat-18 ta’ Settembru 2007 li jistabbilixxi pjan pluriennali
għall-istokkijiet tal-merluzz fil-Baħar Baltiku u s-sajd li jisfrutta
dawk l-istokkijiet, u li jemenda r-Regolament (KEE) Nru 2847/93 u li jirrevoka
r-Regolament (KE) Nru 779/97 (ĠU L 248, 22.9.2007, p. 1